text:
Gasogi: Imvura ivanze n’umuyaga itwaye ibisenge by’inzu yangiza n’imyaka (Amafoto)
Imvura iguye ku gicamunsi cyo kuri uyu wa Kabiri tariki 29 Nzeri 2020, isambuye inzu yangiza n’imyaka myinshi ku musozi wa Gasogi mu Karere ka Gasabo mu Mujyi wa Kigali.
Nkubito Paul ushinzwe umutekano mu Mudugudu wa Karubibi, Akagari ka Cyaruzinge mu Murenge wa Ndera, avuga ko iyo mvura yibasiye cyane umusozi wa Gasogi, ariko cyane cyane Umudugudu wa Karubibi batuyemo.
Yabwiye Kigali Today ko iyo mvura yatangiye kugwa nka saa cyenda, kandi ikaba yamaze iminota iri hagati ya 15 na 20. Iyo mvura ngo yari nyinshi cyane irimo umuyaga n’amahindu.
Ati N’ubu tuvugana amahindu aracyuzuye ahantu hose ameze nk’umucanga. Amazu yagiye, ibipangu biragwa, imyaka yangiritse intoki, ibiti mu mihanda biraryamye, amapoto yaguye, imyumbati, … mbese imyaka myinshi yangiritse.
Nkubito yavuze ko bari kugenda bare uko abaturanyi bameze, bagenda bandika abahuye n’ibibazo bakaza kujya gucumbika mu baturanyi cyangwa bakajya mu mashuri.
Ati Nkanjye aho nanyuze, ubu jyewe mfite inzu 12 zagurutse, bagenzi banjye ntiturahuza imibare kuko turi kunyuramo turi amakipe”.
Ibitekerezo ( 1 )
Mwiriwe leta izigishe abantu cyane cyane abatushoboye kubaka inzu za toutures cachée .kuko igisenge kiba kiri imbere yinkuta umuyaga ugaswata ntutware amabati murakoze .biroroshe kuyubaka kuko udusenge turi kuri rukarakara tudahambiriye ntaga ciment pour le finissage duhita tuguruka rwose


c: text/html

text:
Kwizera niko kwatumye Abeli aha Imana igitambo kiruta icya Kayini kuba cyiza, ni nako kwamuhaye guhamywa ko ari umukiranutsi ubwo Imana yahamyaga ko amaturo ye ari meza, kandi niko kwatumye nanone akivuga n’ubwo yapfuye (Abaheburayo 11:4)
No kugirango uzabwire umwana wawe n’umwuzukuru wawe ibikomeye nagiriye Abanyegiputa n’ibimenyetso byanjye nakoreye hagati muri bo, mumenye yuko ndi uwiteka (Kuva 10:2)
Muri rusange, umurage utangwa n’ababyeyi bakawuha abana babo. Umurage ushobora kuba ibintu bifatika (biens matériels)ariko no mu bitekerezo nko gukunda ubutabera cyangwa ubuhanga bwihariye nk’umuziki.
Nk’abakristu, buri wese muri twe afite umurage wo guha ibisekuru bizakurikiraho bidukomokaho, umurage w’umwuka: mbere na mbere tukibanda ku kwizera ariko nanone rimwe na rimwe dukwiye guhindishwa umushyitsi no kugira ishyaka ryo kwiga Bibiliya, kugira umutima wo guhimbazaImana, gukora ivugabutumwa, gufasha abadafite aho kuba n’ibindi.
Uku guhererekanya kwizera, tubibona mu buzima bwa Nawomi wabaniye neza umukazana we Rusi kugeza aho yavuze ati: "Imana yawe izaba Imana yanjye" (Rusi 1:16) Hanyuma, yareze umwuzukuru we Obed wabaye sekuru w’umwami Dawidi, ariwe muntu wari ufite umutima umeze nk’uko Imana ishaka.
Iri hererekanya kandi ryagaragaye mu buzima bwa Timoteyo aho yavuze ati: "Kuko nibutse kwizera kutaryarya kukurimo, kwabanje kuba muri nyogokuru Loyisi no muri nyoko Unike, kandi nzi neza yuko kukurimo nawe" (2Timoteyo 1:5).
Njyewe ubwanjye, narezwe na nyogokuru Nevarte. Yari yarahunze genocide yo muri Arumeniya yo mu 1915. Yakozwe ku mutima n’ubuzima bw’ubupfubyi. N’ubwo yaranzwe n’akababaro mu bwana bwe, yagiraga buri gihe amaso atuje kandi akundwa cyane. Yashoboraga kugira umujinya, kwikunda, ariko urugo rwe n’amaboko ye byakingukiraga bose. Kwizera Imana nibyo byamuhaga imbaraga zo kwishima.
Kwizera Imana kwari imbaraga z’ibyishimo bye
Namubonaga yicaye kumeza yo mu gikoni, Bibiliya ye ifunguye n’umutima we ufungutese asenga ati:" Data ntabwo yandaze kwizera kwe gusa, ahubwo yandaze urukundo yakundaga Bibiliya. Data ndetse yari yarafashe mu mutwe ibitabo byayo byose nk’Abaheburayo cyangwa Ibyahishuwe. Njyewe, nahisemo kubyiga muri kaminuza.
Mubyukuri, inshingano zacu hano ku isi ni ugukwirakwiza umurage mwiza wo kwizera Imana ku bazadukomokaho mu gihe kizaza kuko umurage tubaha niwo nabo bazaraga abazabakomokaho, kandi dukwiye kubitangira uyu munsi kuko ejo si ahacu ahubwo hamenywa n’Imana.
Source: www.topchretien.com
[email protected]

robotstxt: allowed

filter: keep


text:
Nyamasheke: Nyuma yo kugawa n’abaturage, abayobozi bagiye kurushaho kubegera
Mu bushakashatsi bwakozwe n’ikigo cy’igihugu gishinzwe imiyoborere, Rwanda Governance Board (RGB), akarere ka Nyamasheke kabonye amanota ari munsi ya 50%, bigaragazwa n’ibara ry’umutuku bikaba bisobanuye ko abaturage batishimira ibibakorerwa mu ngeri zitandukanye.
Ubu bushakashatsi bukaba bwarakozwe habazwa abaturage guhera ku myaka 18 kuzamura, habajijwe mu nzego zose uburyo babona ibikorwa bitandukanye bibakorerwa, birimo ubuvuzi, uburezi, imiyoborere myiza , imibereho myiza, ibikorwa remezo n’ibindi.
Abaturage benshi bakaba baragaraje ko batishimira uburyo izo serivise bazibona byatumye akarere kabona amanota adashimishije.
Mu bushakashatsi bwakozwe abaturage bavuze ko hari gahunda zitabageraho uko bikwiye nka gahunda ya gira inka itagera kubatishoboye uko bikwiye ndetse n’ibibazo bitandukanye by’ubutaka harimo no kubwandikisha. Aba baturage kandi bavuze ko batishimira uko bayobowe mu buryo bwo kwishyira bakizana no kwisanzura mu miyoborere myiza yabo.
Umuyobozi w’akarere ka Nyamasheke, Habyarimana Jean Baptiste, avuga ko bagiye kurushaho kwegera abaturage bagafatanya muri gahunda zitandukanye zigize ubuzima bw’akarere, gusa akavuga ko hari byinshi ubushakashatsi bwagaragaje byamaze gukosoka.
Agira ati “biragaragara ko hari ibikorwa bigifite ikibazo bigikeneye gukosorwa ku buryo ibyavuye mu bushakashatsi bihuye n’ukuri nk’ibijyanye no kwandika ubutaka, hari ibikorwa byiza twagiye dukora nyamara ugasanga abaturage batarabyishimiye, tugiye kugerageza rero twegere abaturage dufatanyije n’abo dukorana, kugira ngo ibikorwa by’iterambere abaturage babigireho uruhare kandi babyishimire, bakomeze basobanurirwe ibibakorerwa, bityo ibikorwa byiza ntibibusane n’ugushaka kw’abaturageâ€.
Uwizeye Solange wari uhagarariye RGB ashinzwe ishami rigenzura uburyo amahame y’imiyoborere ashyirwa mu bikorwa , avuga ko akarere ka Nyamasheke kakiri hasi ugereranyije n’uko abaturage bavuga ko bishimira ibibakorerwa.
Yagize ati “ibara ry’umutuku ni ukuva ku manota 0 kugera ku manota 25 ku ijana, byerekana ko aka karere kagifite byinshi byo gukora kugira ngo abaturage barusheho kwishimira ibibakorerwaâ€.
Ubu bushakashatsi bwakorewe mu gihugu cyose bukagenda bumurikirwa buri karere, kuri uyu wa kabiri tariki 20/5/2014, akarere kari kagezweho ni Nyamasheke, naho kuwa gatatu  tariki 21/5/2014 bagakomereza mu karere ka Rusizi.Â


text:
Ushobora kwibaza uti Ese ijwi ryanjye ryumvikanaga ubwo navugaga ra? Ariko nabisubiyemo kenshi. Ese wa mugani baramutse batarakinaga koko ugasanga bananyanga? Ibi ni bimwe mu bintu ushobora kumara umwanya wibaza bigatuma utekereza cyane nyamara ntunabone ibisubizo. Gutekereza cyane ni bibi ku buzima bwawe.
Ku by’ibyo rero twifashishije urubuga Psych2go na Harvard Medical School, tugiye kugufasha kumenya uko wa kwitwara wifashishije ibintu 5 bikwereka ko gutekereza cyane atari byiza ubundi ubirwanye.
1. BIGABANYA IMYAKA YAWE YO KUBAHO
Ubushakashatsi bwakozwe n’ikigo cya Harvad Medical bugakorerwa ku bantu bari hagati y’imyaka 60 na 70 kugeza ku bafite 100 bapima ubwonko bwabo, basanga abantu bapfuye ari bato bari bafite ingano nkeya ya Poroteyine bigatuma ubwonko bwabo bukora buhoro cyane.
Gutekereza birenze rero bituma ubwonko bukora akazi kenshi poroteyine ikagabanyuka cyane. Ntabwo tuvuze ko nutekereza cyane uzapfa ku myaka 30 ariko icyiza wiyiteho birenze ugabanye ibiguhangayikisha wishime ubane n’abatuma wumva utuje, ukunzwe, bizagufasha kurwanya bene ibyo bitekerezo byagira ingaruka ku buzima bwawe mu gihe kizaza..
2. BITUMA UDASINZIRA
Rimwe na rimwe mu ijoro hari igihe bikugora ukisanga urimo gutekereza ibizakurikiraho ejo. Ibyo rero bikurura umunaniro nturyame ngo usinzire cyangwa ngo uruhuke neza nk’uko ubikeneye.
3. USHOBORA KWISANGA WARWAYE INDWARA ZO MU MUTWE
Ubushakashatsi bwasohotse mu gitabo Abnormal Psychology mu 2013, bwagaragaje ko gutekereza cyane ku makosa yawe, ku byo wangije utabishaka n’ibindi nkabyo bikururira nyir’ukubitekereza ibibazo birimo no kuba yarwara indwara zo mu mutwe
4. UBURA UBUSHAKE BWO KURYA CYANGWA UKARYA BIDASANZWE
Uzumva usa n’udashaka ibiryo cyangwa urye byinshi ku bw’agahimano ntihagire icyo bikumarira. Iyo uri kurya ukarenza urugero birangiza cyane bikagaruka no ku mubiri wose muri rusange.
5. BIGIRA INGARUKA MU MIBANIRE YAWE N’ABANDI
Iyo tumaze igihe kirekire dutekereza ku byo abandi batuvuga cyangwa uko batubona, bidutera ubwoba cyane bigatuma dutangira kubahunga, bikadukururira kwisanga twenyine buri gihe twigunze. Ibaze noneho ugiye uhora utekereza ko abantu batagukunda noneho ntubavugishe, icyo gihe wahomba byinshi ukabura n’ibyakagiriye akamaro ahazaza hawe. Ni byiza kudaha umwanya intekerezo ngo zituyobore.
UMWANZURO
Niba ukunda gutekereza cyane menya ko utari wenyine. Ubushakashatsi bwakozwe na Univerisite ya Michigan bwagaragaje ko 73% by’abafite hagati y’imyaka 25 na 35 na hagati 52% by’abafite hagati y’imyaka 45 na 55 bakunda kwitekerezaho cyane. Ni ibisanzwe ikiremwa muntu cyose kiratekereza, ariko si byiza ko bikwikubira ngo wisange warabaye imbata yo gutekereza cyane.


text:
Amazina: Kayibanda Mutesi Aurore
Intara ahagarariye: Amajyepfo
Nimero atorerwaho: MISS 1
Imyaka: 20
Icyo akora: Umunyeshuri
Ishuri yigamo: Ishuri rikuru ry’ikoranabuhanga rya Kigali (KIST)
Umwaka yigamo: Umwaka wa mbere
Ibyo akora mu gihe cy’ikiruhuko: Gukina umukino wa Basket, Koga no Kureba Amafirimi
Ibyo akunda: Ubupfura, Kubaha, Gushyira mu gaciro
Ibyo yanga: Gutesha agaciro bagenzi be, Intambara ndetse n’amakimbirane
Kuki witabiriye amarushanwa ya Nyampinga w’u Rwanda: Guhagararira igihugu cye, Kugiteza imbere ndetse no kuba icyitegererezo cyiza mu rundi rubyiruko rw’abakobwa.


text:
Isomo rya 1: Izayi 50,4-9a
Nyagasani Uhoraho yampaye ururimi, ambwira icyo mvuga kugira ngo menye kuramira uwarushye. Buri gitondo arankangura, akanyigisha gutega amatwi nk’abigishwa. Nyagasani Uhoraho yanzibuye amatwi, nanjye sinabyangira, ndetse sinatezuka. Nategeye umugongo abankubitaga, imisaya yanjye nyitegeza abamfuraga ubwanwa; uruhanga rwanjye sinaruhisha abantukaga, bancira mu maso. Cyakora Nyagasani Uhoraho arantabara, agatuma ibitutsi bitanca intege. Uruhanga rwanjye ndarukomeza nk’ibuye, kandi nzi ko ntazakorwa n’ikimwaro. None se ko undenganura ari hafi, ni nde watinyuka kumburanya? Naze tujyane imbere y’umucamanza! Ni nde uzanshinja mu rubanza? Ngaho niyigaragaze, maze anyegere! Ni byo rwose, Nyagasani Uhoraho arantabara; ni nde rero wanshinja icyaha?
Zaburi ya 68 (69), 8-10, 21-22, 31.33-34
R/ Mana yanjye, wowe Nyir’ubuntu budashira, undengere kuko ari wowe nkesha agakiza.
Niyumanganya ibitutsi ku mpamvu yawe,
nkemera gukozwa isoni n’ikimwaro;
nahindutse umunyamahanga mu bavandimwe,
mba n’intamenyekana muri bene mama.
Ni koko, ishyaka mfitiye Ingoro yawe riramparanya,
n’ibyo bagutuka ni jye bishengura.
Ibitutsi byambihije umutima bimviramo no kurwara,
ntegereza uwangoboka ndaheba,
nshaka uwampoza, sinamubona!
Ibiryo byanjye babiroshyemo uburozi,
inyota inyishe banyuhira indurwe.
Ubwo nzaririmba izina ryawe,
kandi ndyamamaze mu bisingizo.
Abiyoroshya nibabibona, bazishima bati
«Mwebwe abashakashaka Imana, murakagwira!»
Kuko Uhoraho yumva abatishoboye,
ntatererane abe bari ku ngoyi.
Ivanjili ya Mutagatifu Matayo 26,14-25
Nuko umwe muri ba Cumi na babiri witwaga Yuda Isikariyoti, asanga abatware b’abaherezabitambo, arababwira ati «Murampa iki, nanjye nkamubagabiza?» Bamubarira ibiceri mirongo itatu bya feza. Kuva icyo gihe atangira gushaka uburyo buboneye bwo kumutanga. Umunsi wa mbere wo kurya Imigati idasembuye, abigishwa baza kubaza Yezu, bati «Aho ushaka ko tugutegurira ibyo kurya Pasika ni he?» Ati «Nimujye mu murwa kwa kanaka, mumubwire muti ‘Umwigisha agutumyeho ngo: Igihe cyanjye kiregereje, ndashaka kurira Pasika iwawe ndi kumwe n’abigishwa banjye.’» Abigishwa babigenza uko Yezu yabategetse, maze bategura ibya Pasika. Bugorobye, Yezu ajya ku meza hamwe na ba Cumi na babiri. Nuko rero igihe bafungura, aravuga ati «Ndababwira ukuri: umwe muri mwe agiye kungambanira.» Birabababaza cyane, batangira kumubaza umwe umwe, bati «Mbese yaba ari jye, Nyagasani?» Arabasubiza ati «Uwo duhurije intoki ku mbehe, ni we ugiye kungambanira! Koko Umwana w’umuntu aragiye nk’uko Ibyanditswe bimuvuga! Ariko rero hagowe uwo muntu wemeye kugambanira Umwana w’umuntu; icyari kuba cyiza ni uko uwo muntu aba ataravutse!» Yuda umugambanyi na we aramubaza, ati «Aho ntiyaba jye, Mwigisha?» Yezu ati «Urabyivugiye!»


text:
Musanze: Batunguwe n’uko ibyumba by’amashuri bari bitezeho kugabanya ubucucike bitacyubatswe
Abarerera ku ishuri ribanza rya Gashangiro ya kabiri (Gashangiro II) riri mu Murenge wa Cyuve mu Karere ka Musanze, bavuga ko batishimiye uko ubuyobozi bwisubiyeho ku cyemezo bwari bwafashe cyo kuhongera ibyumba by’amashuri bari bitezeho kugabanya ubucucike bw’abana.
Ikibazo cy’ubucucike bw’abana biga ku ishuri ribanza rya Gashangiro ya II kimaze igihe gihangayikishije ababyeyi baharerera. Kuba iki kigo kiri rwagati aho gikikijwe n’ingo z’abaturage, abana biga bitabasabye gukora urugendo rwa kure.
Umwe mu bahaturiye yagize ati “Bari badusezeranyije kutwubakira ibyumba, mu rwego rwo kugabanya ubucucike mu bana bacu, bagatangira kwiga bisanzuye. Iki kigo abana biga bapakiye mu ishuri, babyigana ku buryo bukabije; bakitubwira ko bagiye kongera amashuri twibwiraga ko abana bacu baruhutse”.
Arongera ati “Ariko noneho twaje gutungurwa no kumva bisubiyeho kuri icyo cyemezo, ubu turi kwibaza uko bazabasha kwirinda Covid-19 igihe na ba bana bo mu myaka yo hasi bazaba biyongereye ku bari kwiga ubu”.
Ngo hari n’abafite ubutaka bwegereye iki kigo bari bahinze, bahomba imyaka yabo nyuma y’uko bari bijejwe kwishyurwa amafaranga byihuse. Icyo gihe iyo myaka bari bahinze yagombaga gukurwamo amashuri agatangira kubakwa, ndetse basabwa gutanga konti zabo bidatinze, ariko ntibyakozwe.
Hari uwagize ati “Mpafite ubutaka nari narahinzemo karoti, baraje babuha agaciro k’amafaranga y’ u Rwanda miliyoni 10, icyo gihe hari n’izindi mpapuro bansabye kujyana ku murenge nitwaje abagabo bo kunsinyira; twahoragayo, bidateye kabiri baba batubwiye ko batakituguriye”.
Ati “Nk’ubu iyo myaka nari nahinze yarangiritse kuko ubwo bayibaruraga bavugaga ko bazahita bayirandura bagatangira gushyiramo amabuye yo kubaka, bituma ntongera gukandagizamo ikirenge, abashumba na bo baboneraho barayiragira. Ibi twabifashe nko kudukinisha no kudutesha umutwe gusa”.
Akomeza agira ati “Ubu ndi kubara igihombo cy’imyaka yanjye yazize akamama ntishyuwe nkabara n’igihombo natewe n’uko kunsiragiza bambwira ko bagiye kunyishyura bakaba barisubiyeho”.
Nibura abanyeshuri 1,200 ni bo biga mu ishuri ribanza rya Gashangiro ya II rifite ibyumba bitarenga 17. Kubera ubuke bwabyo, abarimu bahigisha bategura amasomo bicaye hanze ku mabaraza cyangwa mu busitani bwaryo, kuko badafite icyumba cyabagenewe. Na bo babona ubuke bw’ibyumba by’amashuri ku mubare munini w’abana bahiga ari ikibazo gikomeye.
Umurezi Kigali Today yasanze ategurira amasomo hanze, yagize ati “Ari amasomo, ibizamini, amasuzuma n’ibindi byose umwarimu arirwariza, agashakisha aho yicara yaba ku kabaraza k’ishuri cyangwa mu kibuga kuko tudafite icyumba cyagenewe abarimu, imvura cyangwa izuba iyo bije biraturogoya; twumva bavuga ngo buri kigo kigire icyumba cy’umukobwa n’icyagenewe za mudasobwa; ubwo se ibyo hano byashoboka gute n’abana badafite aho kwigira? Turabangamiwe cyane, byibura ayo mashuri iyo bayongeraho hari icyagombaga kugabanuka kuri izo mbogamizi zose dufite”.
Kongera ibyumba by’amashuri kuri iki kigo ntibyashobotse nyuma y’uko byari bimaze kugaragara ko hakenewe amafaranga y’ingurane arenze ayo akarere kari karateganyije kwishyura aho ibyo byumba byagombaga kubakwa.
Ibi byatumye hashakishwa uko byubakwa ahandi hantu hisanzuye, bifite ubushobozi bwo kwakira umubare munini w’abana cyane ko Umujyi wa Musanze ugenda ukura umunsi ku wundi.
Guverineri w’Intara y’Amajyaruguru Gatabazi JMV yagize ati “MINEDUC yari yasabye ko hashakishwa ibibanza bidakoreshwa, akaba ari byo byubakwamo amashuri, kuko amafaranga yo kubaka ibyumba by’amashuri yo yari ateganyijwe ariko ay’ingurane z’abaturage yo ari make. Hari hifujwe kubakwa ibyumba 24 ku ishuri ribanza rya Gashangiro ya II ariko bikagaragara ko bitakwirwaho kuko ari ishuri ryubatse hagati mu ngo nyinshi z’abaturage, no kubabonera amafaranga y’ingurane byari kuba ikibazo kuko yari make”.
Uyu muyobozi arakomeza ati “Twifuje kubyimurira mu kindi kigo cyitwa MIPC bijya kwegerana, tuhageze tuzitirwa n’uko aho byagombaga gushyirwa hazagurirwa ikibuga cy’indege. Twashatse ikindi kibanza mu mujyi ahahoze hakorera icyitwaga ONATRACOM, ni ho twabonye hashyirwa ishuri ry’icyitegererezo rizaba rifite ubushobozi bwo kwakira umubare munini w’abanyeshuri cyane ko uyu mujyi wa Musanze ukura umunsi ku wundi”.
Ikibazo nk’iki cyo kuba hari ibigo by’amashuri byagombaga kongererwa ibyumba by’amashuri ariko ntibikorwe kubera kubura ibibanza bidafite icyo bikoreshwa byagombaga kubakwamo cyanagaragaye kuri GS Kampanga, ahagombaga gushyirwa ibyumba 23.


text:
INCAMAKE
Isesengura ry’urukurikirane rw’ibisigaratongo bigizwe n’intanga z’ibimera zibitse mu ibumba riherereye mu majyepfo y’u Rwanda (igice kimwe giherereye mu Isunzu rya Kongo-Nili, ikindi gice kiri mu misozi igizwe n’uruhererekane rw’utununga) mu gihe cy’imyaka 2500 Mbereyubu1 ryafashije abashakashatsi ROCHE na KABONYI NZABANDORA gusobanura amateka y’imihindagurikire y’urusobe rw’ibidukikije rwo mu majyepfo y’u Rwanda mumpera y’Igihecyubu2. Mbere y’imyaka 2200 Mbereyubu1, cyari igihe cy’ubukonje, n’ijuru ryumagaye; ishyambacyimeza rikenera imvura muburyo buringaniye ryari ryiganje mw’Isunzu rya Kongo-Nili, mu gihe ishyambacyimeza rigizwe n’ibimera byihanganira ubushyuhe n’ijuru ryumagaye ryari ryiganje kuruhererekane rw’utununga two mu bitwa byohagati. Hagati y’umwaka wa 2200 n’uwa 1800 Mbereyubu1, imvura yariyongeye mu buryo bugaragara, bifasha ishyambacyimeza ryomumisozi rikenera imvura muburyo buringaniye n’ishyamba ryiganjemo ibimera byihanganira ubushyuhe n’ijuru ryumagaye atohagira; kwaguka cyane kwafashe intera ahagana mu mwaka wa 2000 Mbereyubu1. Kuva mu kinyejana cya gatatu kugeza mu cya gatanu, ijuru ryaranzwe n’ibihe bihabanye n’ibyaribisanzwe, imisozi miremire yambaye ubusa n’ibyatsi byinshi mu ishyamba ryihanganira ubushyuhe n’ijuru ryumagaye; bitewe n’ingaruka z’ibikorwa bya muntu. Mu kinyejana cya gatandatu, imigendekere y’igihe cy’ubukonje n’ijuru ryumagaye byagizweho ingaruka no kwaguka kw’imisozi miremire yambaye ubusa n’ibyatsi byinshi mu ishyamba ryihanganira ubushyuhe n’ijuru ryumagaye; bitewe n’ingaruka z’ibikorwa bya muntu. Nkuko bigaragazwa n’ibipimo, mu kinyejana cya karindwi hagaragara gusubirana kw’ijuru ritanga imvura ihagije, ariko nanone ubukonje bw’ijuru bwavuguruye ishyamba ryo kumisozi n’ishyamba ryihanganira ubushyuhe n’ijuru ryumagaye ryiganje kuruhererekane rw’utununga. Mumpinduka zo mu kinyejana cya karindwi kugeza mu kinyejana cya munani, habayeho imihindagurikire y’urusobe rw’ibidukikije, ikomeza gufata intera mugihe cyakurikiyeho; ihindagurika ry’ishyamba ryatanze ishyamba tubona muri ikigihe, risa n’ishyamba-ribungwabungwa mu birunga rya Hagenia-Hypericum ryihanganira ijuru rihoro ritamirije ibihu. Izindi mpinduka zigaragara mu bimera byo mu ishyamba ryihanganira ubushyuhe n’ijuru ryumagaye, zitijwe umurindi n’ijuru rirangwa n’imvura iringaniye, ubushyuhe bworoheje n’isimburana ry'ibihe by’imigwire y’imvura, bifitanye isano rya hafi n’ijuru tubona ubu. Kuva mu ntangiriro z’ikinyagihumbi cya kabiri Mbereyubu1, urusobe rw’ibidukikije ku misozi rugaragara nka «ishyamba-ribungwabungwa» ruhinduka ukobwije n’ukobukeye, bishobora kuzatuma rugera kucyiciro cya kabiri «ishyamba-nyakatsi». Kubijyanye n’urusobe rw’ibidukikije ku misozi igizwe n’uruhererekane rw’utununga, biterwa n’igitutu gituruka kubikorwa bw’ubworozi bukorerwa gusa ahari ubwatsi butoshye. Impamvu iranga ikendera ry’ishyamba ry’imisozi mubihe byavuba n’ubwiyongere bukabije bw’ abantu.
Isoko y’amakuru
Roche E, Kabonyi Nzabandora C. 2020. From the Congo-Nile Ridge to the hills area: 2500 years of environmental evolution in southern Rwanda. Geo Eco Trop. 44: 43‒63.
Inkuru bifitanye isano
1Mbereyubu: Mbere y’umwaka wa 1950 nyuma y’ivuka rya Yezu.
2Igihecyubu: Izina ryahawe imyaka 11650 ishize y’amateka y’isi.


text:
08/04/2020, Yanditswe na Eric Udahemuka
Umunyamakuru Eric Udahemuka mu nyandiko ye mugiye gusoma hasi aha, aribaza ikibazo gikomeye cy’Ubupfura, Ubumuntu n’ubunyangamugayo mu mateka ya politiki y’u Rwanda. Ahereye ku ibyo azi neza kandi yacukumbuye, aribaza impamvu FPR-Inkotanyi mu iturufu yayo ikoresha bamwe mu abatutsi mugushinja abahutu bose ko ari interahamwe n’abicanyi kandi nyamara aribo babarokoye. Arahamagarira umuntu wese usoma iyi nyandiko ye kuyisangiza abandi mu buryo bwo ku mutera inkunga mu kwamaganira kure uyu muco mubi wa abasumbisha inda zabo inyungu rusange z’igihugu cyane cyane abanyapolitiki batakirangwa n’ubupfurana, ubumuntu n’ubunyangamugayo.
Iby’ubutegetsi bw’inkotanyi mu Rwanda bimaze kuntera iseseme. Njyewe Udahemuka Eric uvuka i Gakurazo ya Byimana, nkaba mwene Nkejintwari Jean w’Umuhutu w’Umusinga na Mukarusine Viviane w’Umututsikazi w’Umunyiginya; narabivuze kandi ndongeye mbisubiyemo: Nta mututsi n’umwe ushobora kunkanga cyangwa ngo ankangishe icyo aricyo cyose kuko amayeri yabo yose nyazi n’anatsinda ntibanaturusha ubwenge bimwe bamwe birirwa bigamba ngo ni abanyabwenge, abahutu bamwe babyumva bagahahamuka. Oya abantu bose bazi ubwenge.
Ariya maturufu yo gufata abahutu bose bakabita Interahamwe njyewe ntamfata kuko nzi neza ko imitekerereze yabo ishingiye ku gusuzugura abahutu no kubatesha agaciro hagamijwe kubakerereza mu mpunduramatwara (révolution) igamije gusubiza igihugu ku murongo. Imibereho yabo kandi ndayizi neza kandi ibyabaye mu Rwanda mu 1994 nari mfite imyaka 16 ndabyibuka neza byose, ababikoze bose ndabazi ku buryo ikiza ari ukwiyunga hagamijwe kubaka igihugu kuruta gukomeza guhembera inzika n’amacakubiri mu bana b’u Rwanda. Abahutu n’abatutsi twese twarapfushije kandi twese turababaye rwose kurya twari n’abavandimwe n’ubu tukaba tukiri bo kandi ga burya nta mupfu uruta undi, nta kababaro karuta akandi, nta n’urupfu rwiza rubaho.
Iyi taliki ya 07 Mata inyibutsa umwijima wituye ku Rwanda igihugu cyanjye ntigeze na rimwe ntekereza ko nagihunga kikisanga cyarohamye mu manga kimazemo imyaka 30 cyarabuze uwakivanamo. Ubu Kagame na FPR ye barimbuye abanyarwanda birirwa bivovota muri Kigali no mu Rwanda hose, banjwa ngo barenyegeza urumuri rutazima ku Gisozi, badafite n’umutima wo gusubiza agatima impembero ngo nibura biyumvishe uruhare rwabo mu koreka igihugu kimaze imyaka 26 cyarabasoneye.
Ndabyemera Abatutsi barishwe ariko nabo bishe Abahutu byagambiriwe
Ku italiki ya 06 Mata 1994 nari naraye kwa marume RUHANGARA Daniel wari utuye ku Buhanda bwa Kabagali. Nari ngiyeyo noherejwe na Mama umbyara wantegetse guherekeza umwisengeneza we Agatha akaba ariwe mwana w’imfura wa marume Ruhangara Daniel uwo. Uwo Agatha yari amaze iminsi 4 iwacu mu rugo asoje igihembwe cya kabiri cy’amashuri yisumbuye mu mwaka wa mbere mu kibikira mu Byimana I Lourdes, n’ubwo yagombaga gutaha iwabo mu Kabagali kuwa Gatanu ahitamo kubanza kuza kuramutsa nyirasenge ariwe mama. Ubwo nanjye twahahuriye ku mugoroba w’uwo wa gatanu mvuye kwiga i Kabgayi tumarana iminsi 5 iwacu aganira na nyirasenge.
Ku italiki ya 6 Mata 1994 ndaye kwa Ruhangara, mu gicuku saa cyenda za mu gitondo gishyira taliki 07 Mata 1994 marume numvise akomanga ku cyumba nari ndyamemo numva avuga ngo byuka vuba usange nyoko indege ya Habyarimana bayihanuye ubu ABATUTSI TUGIYE KONGERA GUTEMWA kuko utinze hano bakwicana natwe. Yungamo ati ahari ubwo nyoko yashatse mu bahutu mushobora kurokoka. Iryo jwi ry’Imana ikimbeshejeho niryo ryavugiye muri marume akanyirukana njyewe numva ko ampemukiye kuko njyewe numvaga nshaka no kwihamirayo. Ubwo njye nambanje kumuburanya kenshi. Nzi abana benshi bahisemo cyangwa bahitiwemo n’abo bari bagiye gusura muri ririya joro bagahamana bikarangira bapfanye.
Ubwo yahise ambyutsa ansohora shi-shi-tabona mbere y’uko ngenda naramubwiye nti ese, wampaye Agatha twari twazanye tugasubirana iwacu? Arabyanga ariko ahari iyo abyemera ntabwo Agatha yari gupfa ubu aba ariho. Naragiye nyura mu ngendo-mbi za Mukingi na Rugogwe n’amaguru saa kumi z’ijoro imbwa zambukiranya umuhanda nta we ucaracara nkibwira nti ubu igisimba kindiriye muri iri shyamba ninde wazamenya irengero ryanjye koko? Nyamara ntacyo nabaye kuko impuhwe z’Uwiteka zari zindiho kugeza n’uyu munsi zikinsakaye.
Nageze mu rugo nsanga bagisinziriye nkomanze Mama abanza no kwikanga yibaza uwo muntu ukomanga saa kumi n’igice kuko narihutaga cyane. Icyantangaje ni uko ari jye wamubwiye ko indege ya perezida Habyarimana yahanuwe, we ntabyo yari azi kandi twari dufite radio. Inkuru mbi yaje inkurikiye ko Marume Ruhangara Daniel, umudamu we Colette, abana babo Gatunguru, Agathe, bose nkihashingura ibirenge Interahamwe zari ziyobowe n’iyitwaga ngo BUREGEYA zabatemaguye zigahita zibica bose muri icyo gitondo bagapfa ntihagire n’urokoka.
Ako nako ni agace k’akababaro kanjye kuko marume yarankundaga cyane kandi sinzongera kumubona. Ni ukuvuga ko iyo nibeshyaho amasaha nk’atatu gusa nanjye interahamwe z’abahutu bene wacu bari guhita bantema ijosi filimi ikizinga. Marume rero ni Imana yamuvugiyemo imutegeka kunyirukana njyewe nibwira ko ampimye ariko we ashaka ko mbaho none koko ndiho kandi ndakomeye mu bitekerezo no ku mubiri.
Mu Byimana Interahamwe zishe abatutsi bake, inkotanyi zo zihicira abahutu ibihumbi…
Ubwo nkigera mu rugo mama yahise ajya kwihisha ansigira abana tuva inda mwe 5 nkaba arinjye mfura ntangira uwo muruho wo guheka uruhinja yonsaga nanjye ndi muto, Interahamwe zigahora ziza mu rugo zimbaza aho mama ari ngo ziteme rya zuru rye rirerire ariko nkababwira ko ntazi iyo; ari kuko mama yari yampaye itegeko ko nzanjya mushyira umwana aho yari yihishe mu rufunzo muri rufuha munsi yo kwa furere i Gakurazo akamwonsa kabiri ku munsi.
Byose ni Imana yabikoze kuko ahari iyo banshyira ku gatunariko cyane bakanankubita nari gushyira nkahavuga. Interahamwe zaramumbazaga nahakana zikambwira ziti ubwo wanze kutubwira aho nyoko ari tugiye gusahura ibiri munzu byose musigarire aho nimuburara kabiri ako gasuzuguro kawe kazagushiramo utubwire aho nyoko ari tumuteme. Nta kirengera nari mfite kuko Data yari yarapfuye ku italiki 10 Mutarama 1993 kandi nabonaga igihugu cyose gicuze ICURABURINDI ahantu hose ari umwijima ntawe urengera undi.
Mama ntabwo yatemwe n’imihoro y’interahamwe yaje kwitaba Imana azize uburwayi busanzwe ku italiki 07 Mata 2006 ndamushyingura mu cyubahiro gikwiye, abavandimwe barantabara ahabwa icyubahiro akwiye nk’umubyeyi. Ariko ikintu cyantangaje ni ukuntu niboneye n’amaso yanjye ko kwica abatutsi byabaye ahari bitewe n’umujinya w’indege ariko nkibonera neza ko umugambi wa Kagame na FPR wo kurimbura ABAHUTU wo wizwe neza kandi SYSTEMATIQUEMENT. Ngiye kwisobanura:
Mu Byimana ku gasozi mvukaho, abaturanyi twari tubanye neza rwose ibintu ari paradizo. Ku italiki ya 08 Mata 1994 haje umuhugu witwa Alexandre twahimbaga Langa-Langa akaba mwene NKERIBUGA Gabriel na Marita bari batuye ruguru y’iwacu rwose tugabana imbago z’imirima. Uwo Langa-Langa yari yarananiranye, ishuri ribanza arivamo akubise umwarimu ajya kuba UMUBOYI i Kigali. Yagarutse yambaye IBITENGE BY’INTERAHAMWE afite inkota, imbunda, n’umupanga yambaye n’ingofero ya CDR.
Ubwo yazaga mu Byimana atashye iwabo yari kumwe n’abandi basore 4 tutigeze tumenya aho bakomoka ariko nyuma naje gutekereza mbihuje n’andi makuru nagiye mbona nsanga bishoboka cyane ko baba bari abakomando b’inkotanyi bagiye bakwirakwizwa ku misozi mu kwica abatutsi kuko twayobewe aho bakomoka kandi bagakomeza kugenda bica abantu nyuma bakaza kuburirwa irengero bafatanije na Langa-Langa hamwe na Kawayida wo mu Bayahudi hakurya i Mahembe.
Uwo kiburabwenge Alexandre alias Langa-Langa yahise ajya kwica se wo muri batisimu witwaga BIMENYIMANA Vianney wari utuye haruguru y’umuhanda ubagabanya, nawe uyu akaba yari na musaza wa mama wanjye mwa se wabo. Amaze kumuvumbura aho yari yihishe mu ruseke kwa Muganantagara i Nyarugali yaramuzamuye ari kumwe na Bucocori wo kwa Ngoboka bamwambitse amapingu bamwicaza ku mugina w’imiswa wari ku irembo rye. Langa-Langa yamusize aho amurindishije Bucocori ajya iwabo gutyaza umupanga wo kumwicisha. Iki kintu nkimenye cyarambabaje ndaturika ndarira kuko Bimenyimana yadukundaga cyane kandi agafasha mama cyane nyuma y’urupfu rwa Data.
Nyina wa Langa-Langa Mukecuru Marita (aracyariho) wari mu nzu yumvise umuntu utyaza umupanga ibikoba biramukuka arasohoka asanga ni Alexandre amubajije icyo awutyariza amubwira ko agiye kwica Vianney. Ni uko nyina aramubwira ati Alexandre nta soni ugiye kwica Vianney so wo muri batisimu, twaturanye tugahana umuriro, tugasangira inzoga tugasangira byose, urumva ibyo ugiye gukora aribyo? Marita yabonye ko atamwumva noneho ashyiraho SIGNATURE YA KIBYEYI ahagarara mu marembo kugira ngo amubuze gusohoka ariko Alexandre wari wamaze gufata icyemezo abangura umupanga ngo ateme nyina amuvire mu nzira, amutema ugutwi undi aramubererekera aragenda atema SE WO MU BATISIMU aramwica.
Icyo kintu cyababaje Marita cyane kugeza n’uyu munsi kuko atabashije gukiza umuturanyi we, nyamara murebe ukuntu inkotanyi aho kunga abanyarwanda ahubwo zibahuhura. NKERIBUGA Gabriel se wa Langa-Langa yasabye imbabazi Marita umugore wa Bimenyimana Vianney ariko inkotanyi zirabyanga ziramufunga zimuziza icyaha cy’umuhungu we atigeze atuma. Uyu NKERIBUGA Gabriel yazize kubyara nabi, amara imyaka 13 muri gereza ya Gitarama anavuyemo apfira mu rugo yarabuze kirengera. NKERIBUGA Gabriel yazize icyaha cy’umuhungu we kuko Langa-langa we twumva ngo yatoromeye muri Congo niba akinabaho simbizi. Hari n’abandi batutsi biciwe mu Byimana n’interahamwe ariko abagore babo n’abana babo zikabareka, ubu bakaba bariho. Amazina yabo ndayazi yose.
Dore ingero zimwe: Lazaro interahamwe zaramwishe ariko umugore we Mukarugema Alphonsine n’abana be bariho uretse imfura ye yishwe. NTIZIMIRA Jean Marie ukomoka i Gitisi na Nyamagana yishwe n’interahamwe ariko umugore we MUSABYIMANA Photide n’utwana twe tubiri RUYUNDO na MUTSINZI barahari. Gerivasi se wa MUPAGASI interahamwe zaramwishe ariko umukecuru we Marisiyana arahari n’abana be. N’uwo Alexandre wishe Vianney ntiyigeze akora ku bana be Emerthe, Wellars,…n’umugore we Aimable n’ubwo nta cyemeza ko iyo baba bari hafi aho nabo atari kubica.
Inkotanyi zarimbuye abahutu mu Byimana
Kugira ngo nereke abasomyi ko ibyo mvuga atari amakabyankuru, uyu munsi nahisemo kuvuga amazina y’abahutu bishwe n’inkotanyi aho mvuka mu Byimana kandi ukabona ko bo zabishe zabiteguye neza kuko zicaga n’uruhinja, n’iyonka yewe n’uri mu nda, zibasanze mu ngo zabo. Dore abahutu bishwe n’inkotanyi mu Byimana zibasanze mu ngo zabo cyangwa zibakusanirije hamwe mu nama:
Emerte, Restuda, Basile, abana 9 bo kwa Data wacu Iyakaremye Vincent inkotanyi zasanze mu rugo barimo gusekura ubugari mu isekuru zikabicisha umuhini w’isekuru, Kayumba twahimbaga Kilo wari utuye ku gasozi tubangikanye wishwe n’inkotanyi agambaniwe na Munyankindi w’umututsi warokotse imipanga y’interahamwe ahishwe n’abahutu, Mugasa, Rayimondi n’umugore we w’umututsikazi witwaga Mukamurenzi mwene Simeone na Felicita duturanye hamwe n’utwana twabo twose, Ferdinand wo kwa Nibyobizi Fransisiko duturanye, Mariko n’abana be 6 n’umugore,
GIPYISI, Nzagahimana n’umugore we n’abana babo, Nzabahimana n’umugore we n’abana, Sezikeye, Edouard Rukemanganizi, Sebazungu n’abana be n’umugore we, Munyandinda na Philibereti umwuzukuru we, NYIRUMULINGA Nicodeme n’umugore we n’abana be bose, NGOBOKA, SEBISHWI Thomas, NSENGIYUMVA Fidele wari Konsiye wa Secteur yacu ya Kamusenyi wahishe abatutsi mirongo ariko inkotanyi zikamuhemba kumwicira ku mbuga yo kwa Ndengabaganizi Innocent imbere y’imbaga y’abatutsi bari bahungutse bavuye i Kabgayi,
Mukeza Pierre umugabo wa Alodie wo kwa Iyamuremye Jean Data wacu, Kanimba n’umuryango we wose, Mukaruhivu wagambaniwe na MUTAYIBANDA Pierre w’umututsi nawe warokotse ahishwe n’abahutu nyuma ariko nawe akaza kwicwa n’inkotanyi zimurogeye muri MITZIIG muri BAR URUYANGE igihe yari Burugumesitiri wa Komini Mukingi / akarere ka Ntenyo. Uyu Mukaruhivu akaba ari nyirabukwe wa KANYARWANDA Cleophas wategekaga banki ya CEPGL,
Muganga Madalina madamu wa Evode wari umuganga ku kigo nderabuzima cya Byimana n’abana babo bari kumwe mu rugo aho inkotanyi zari zakomerekeye ku rugamba zarashe Madalina amasasu mu nda arimo kuzipfuka(kuzivura namwe mutekereze kwica umuntu urimo kukuvura ngo udapfa ariko wowe ukamwica) bagapfana n’umwana wabo twiganaga primaire wari inshuti yanjye cyane twicaranaga ku ntebe witwaga MUGABO Zephilin, SENGEGERA Barthazar wari umupfumu wa Sogokuru wanjye, RUBERANZIZA, Gerard RUSHUGU, SIBOMANA Jean Baptiste wari Directeur wa primaire nigagaho, Innocent,… n’abandi benshi ntashobora kwandika hano.
Kuki Odette Nyiramirimo akomeza kuzura akaboze kandi yarakijijwe n’abahutu???
Uru rutonde rwose nanditse hano hejuru nari ngamije kubereka ko mu Rwanda hose, ku misozi, abahutu bishwe n’inkotanyi ari amamiliyoni menshi cyane ariko kugeza ubu bakaba batarahabwa ubutabera. Nyamara inkotanyi zabishe zibahoye ubusa zikomeza kwenyegeza urwango mu muryango nyarwanda zijijisha abaturage n’abana bavutse nyuma ya 1994, bo bakagira ngo ni ukuri. Uwo mutego w’inkotanyi n’abatutsi barokotse bamaze imyaka 26 barawuguyemo biyibagije ko igihugu kiruta byose.
Nk’ubu uriya mubyeyi Dr Odette Nyiramirimo urimo kuzura inzika ngo mu 1973 abahutu bamusohoye muri taxi yari yanditseho ko itwara abahutu gusa ubu yumva koko umubyeyi w’imvi z’uruyenzi ibi byubaka abanyarwanda??? Ese ko atavuga ko abahutu aribo akesha kubaho? Ko atavuga ko RUSESABAGINA Paul ariwe wamurokoye muri Hotel des Mille Collines? Nyamara igihe Paul Rusesabagina yari ku ibere rya FPR uyu Odette Nyiramirimo yirirwaga amusingiza hose muri Kigali avuga ko iyo atamugira atari kuba akiraho, amutumira bagasangira byose reka sinakubwira.
Ariko se umuntu arasaza agasazira ubusa koko??? Dr Odette Nyiramirimo ubu se ntabona ko hari amabisi aba yanditseho ko atwara abarokotse gusa? Ubu se umwana w’umuhutu yayinjiramo Atari uwo muri FARG? Ubu se nabyo tuzabiryoze abarokotse ubutegetsi bwa Kagame nibumara guhirima??? Oya rwose!!! Ibintu by’inzika za myaka na rindi ntabwo byubaka u Rwanda. Abatutsi niba barananiwe gukunda abahutu no kubaha agaciro bakwiye mu gihugu cyabo, kandi koko byaranze, nibemere ko muri kamere y’amaraso yabo harimo kwanga abahutu no guhora iteka babatesha agaciro; ariko nibura bakwiye guceceka bakarekera aho gukomeza kuzamura inzika z’ibyabayeho mu myaka 40 ishize.
Ariko se Dr Odette Nyiramirimo ubu ibintu abona bibera i Kigali abyigiramo iki? Ubu se Kizito Mihigo yakundaga byasaze ari hehe? Uwamubaza aho yagiye yahavuga??? Ubu se Inkotanyi zanyiciye abahutu b’abaturanyi ba data mu maso twari duturanye mu Byimana ariko njyewe zikanga kunyica Lt Gen. Kabandana Inocent ambwira ngo aba anyishe ariko ibyo mbonye birahagije ninjyanire aho, nanjye nzabiryoze Kabandana FPR niva ku butegetsi???
Kabandana naba atagihari ahwanye na Kagame umunsi ingoma ye yahirimye nzabiryoze abana ba Kabandana? Kubera iki se? Ndwana n’iki se? Ubu se Ambasaderi muri RD Congo Vincent Karega natsindiye akazi muri MININFRA akakanyima akihayobora akambwira imbonankubone nko ntabwo yampa akazi gakomeye ntaravuge Uganda, ubu nanjye ingoma ya FPR nimara guhirima nzabimuryoze cyangwa nzabiryoze abana be???
Oya rwose, ubu se abanyarwanda nibakomeza kuzura no kwihemberamo inzika zigamije GUHORA bizarangirira he? Ubu se niba uwasohowe muri bus mu myaka 47 ishize akibibitse njyewe kabandana yiciye abasenyeri mu maso nazavuga ibingana iki mbonye uruvugiro? Ubu se twe amahano twakorewe n’inkotanyi umunsi twabonye uburyo bwo kuyashyira ahagaragara isi ikatwumva twongeyeho guhora no kubiryoza ababidukoreye mwumva igihu kitazashya kigatokombera??? Banyarwanda nimwige gukundana kandi erega kwiyunga bihera kuri wowe ubwawe. Kandi icyemeza ko wiyunze nawe ubwawe bimenyekanira ku kakuvamo.
Dr Odette Nyiramirimo, niba wishakira umugati muri FPR nibawuguhe uwusige na Marigarine wongereho n’ubuki ariko usigeho gukomeza gukinisha igihugu cyawe hato ibyo mvuze bitazakugirirwaho ugatangara kandi iga gukunda abahutu kuko nabo ni ibiremwa kandi ni nabo ukesha kuba ukiriho. Ibi ubizi kundusha. Yezu ati muzabamenyera ku mbuto bera: Matayo 7:16!!!


text:
Ni umushinga w’itegeko wemejwe n’Inama y’abaminisitiri yo ku wa 15 Nyakanga 2020, ndetse wamaze gushyikirizwa Umutwe w’Abadepite, kugira umunsi wemerejwe ishingiro, uzatangire kuganirwaho muri komisiyo. Uyu mushinga w’itegeko ugizwe n’ingingo 58, niwemezwa uzasimbura Itegeko Ngenga n°30/2008 ryo kuwa 25/07/2008 ryerekeye ubwenegihugu.
Ni itegeko mu isobanurampamvu ry’umushinga mushya, rigaragazwa ko ryari rikeneye kuvugururwa ngo rijyanishwe n’amategeko yagiye atorwa kuva mu 2008, kimwe na poliitiki y’igihugu u Rwanda rushyize imbere.
Muri uyu mushinga, hateganywamo koroshya uburyo bwo gusaba no guhabwa ubwenegihugu nyarwanda bw’inkomoko, ni ukuvuga ubushingiye ku kuvuka nibura ku mubyeyi umwe ufite inkomoko mu Rwanda.
Buzajya busabirwa ndetse butangirwe ku biro by’ubwanditsi bw’irangamimerere by’u Rwanda, usaba kwandikwa nk’Umunyarwanda abikorerwe “nyuma yo kugisha inama urwego rubifitiye ububasha”, akazajya ahabwa indangamuntu.
Ububasha bwo gutanga ubundi bwenegihugu butangwa bwo buzagumanwa n’inama y’abaminisitiri, mu gihe ubwo gutanga ubwenegihugu bw’icyubahiro buzaba bufitwe na Perezida wa Repubulika.
Impamvu zitangirwa ubwenegihugu zongerewe
Muri uyu mushinga w’itegeko hateganywamo kongera impamvu zishingirwaho mu gusaba ndetse no gutanga ubwenegihugu nyarwanda, harimo ku banyamahanga “bafitiye igihugu akamaro”, hatitawe ku myaka itanu bagombaga kuba bamaze mu gihugu.
Muri izo mpamvu kandi harimo guha ubwenegihugu nyarwanda umunyamahanga ufite ubumenyi cyangwa impano byihariye, ishoramari cyangwa ibikorwa birambye.
Muri rusange uyu mushinga w’itegeko uteganya impamvu 11 zishingirwaho mu gutanga ubwenegihugu nyarwanda butangwa, ni ukuvuga ubutari ubw’inkomoko.
Zirimo kuvukira ku butaka bw’u Rwanda, umwana utoraguwe, ishyingirwa, kubera umubyeyi umwana utabyaye, inyungu z’igihugu, ubumenyi cyangwa impano byihariye, ishoramari cyangwa ibikorwa binini kandi birambye, kuba mu Rwanda, icyubahiro, kuba umwimukira no kutagira ubwenegihugu.
Ubwenegihugu bushingiye ku ishyingiranwa
Uyu mushinga w’itegeko rishya uteganya ko mu gusaba ubwenegihugu nyarwanda hashingiwe ku ishyingiranwa, ugomba kuba ‘warashyingiranywe n’umunyarwanda mu buryo bwemewe n’amategeko’.
Muri izo ngingo hiyongeraho “kuba umaze nibura imyaka itanu ushyingiwe ku munsi w’ubusabe,” kandi icyo gihe ugomba kuba ubana “n’uwo mwashyingiranywe kugeza ku munsi w’itangwa ry’ubwenegihugu nyarwanda wasabye.”
Kuri iyi ngingo hakozwe impinduka hakumirwa gushakana ngo abantu bahite babona ubwenegihugu nyarwanda butangwa, mu buryo bworoshye.
Mu itegeko ngenga ryo mu 2008 ho biteganywa ko umunyamahanga cyangwa umuntu udafite ubwenegihugu washyingiranywe n’Umunyarwanda, ashobora kubona ubwenegihugu igihe abisabye, ubushyingiranwe bumaze nibura imyaka itatu.
Mu zindi ngingo zituma abashyingiranywe bahabwa ubwenegihugu nyarwanda ni uko ubusaba agomba kuba ari inyangamugayo, anafite ubumenyi ku muco n’imigenzo nyarwanda n’indangagaciro z’igihugu, kandi abyubaha.
Muri uyu mushinga w’itegeko binateganywa ko hashobora kubaho gutakaza ubwenegihugu nyarwanda ku wabuhawe hashingiwe ku ishyingirwa, “iyo urwego rubifitiye ububasha rumenye ko ishyingiranwa ryabaye ku bw’inabi hagambiriwe kubona cyangwa gufasha umuntu kubona ubwenegihugu nyarwanda.”
Icyo gihe umuntu wambuwe ubwenegihugu kandi ntiyongera kubusubirana, ndetse ingaruka zo kubwamburwa zigera no ku bo yishingiye.
Ubundi bwenegihugu butangwa mu nyungu z’igihugu
Ibishingirwaho mu gusaba ubwenegihugu mu nyungu z’igihugu harimo kuba ubusaba igihugu kimufitemo inyungu, kandi hari ibaruwa urwego bireba rugenera urwego rubifitiye ububasha isobanura inyungu z’igihugu, zishingirwaho mu kumuha ubwenegihugu nyarwanda butangwa, ni ukuvuga ubutari ubw’inkomoko.
Ni kimwe no ku bwenegihugu butangwa hashingiwe ku bumenyi cyangwa ku mpano byihariye, aho ababuhabwa bagomba kuba bafite ubumenyi cyangwa impano byihariye bikenewe mu Rwanda.
Hagomba kandi “kuba hari ibaruwa, urwego bireba rugenera urwego rubifitiye ububasha, isobanura uburyo ubumenyi cyangwa impano byihariye usaba afite bikenewe mu Rwanda, bikaba byashingirwaho ahabwa ubwenegihugu nyarwanda butangwa.”
Naho ku bwenegihugu buzaba butangwa hashingiwe ku ishoramari cyangwa ibikorwa birambye umuntu afite, harimo kuba ubusaba “afite ishoramari cyangwa ibikorwa binini kandi birambye mu Rwanda.”
Icyo gihe nawe agomba kuzaba afite ibaruwa urwego bireba rugenera urwego rubifitiye ububasha, igaragaza ishoramari cyangwa ibikorwa binini kandi birambye by’usaba mu Rwanda, bishobora gushingirwaho ahabwa ubwenegihugu nyarwanda butangwa.
Uhabwa bene ubwo bwenegihugu azajya asabwa kuba ari inyangamugayo, afite imyifatire myiza kandi akaba atahungabanya umutekano w’igihugu.
Ku bijyanye n’ubwenegihugu butangwa kubera kuba mu Rwanda, mu mushinga w’itegeko rishya biteganywa ko umunyamahanga azaba ashobora kubusaba igihe amaze imyaka 15 ikurikirana aba mu Rwanda, mu buryo bwemewe n’amategeko, kandi akaba azi umuco, indangagaciro nyarwanda kandi abyubaha.
Ni impinduka zikomeye kuko mu itegeko ryo mu 2008 ari naryo rikoreshwa ubu, biteganywa ko umunyamahanga wese usaba kugirwa Umunyarwanda, igihe abisaba agomba kuba aba mu Rwanda kuva nibura mu myaka itanu ishize, kandi ahaba mu buryo bwemewe n’amategeko.
Ni mu gihe ubwenegihugu bw’icyubahiro buzaba butangwa mu guha agaciro imyitwarire y’umwihariko y’umuntu cyangwa guha agaciro ibikorwa by’indashyikirwa by’umwihariko by’umuntu.
Uburyo bwo kwamburwa ubwenegihugu
Uyu mushinga w’itegeko ngenga uteganya ko umuntu wahawe ubwenegihugu nyarwanda azajya abwamburwa, igihe bigaragaye ko yabubonye akoresheje uburiganya, amakuru atariyo, inyandiko ihinduye cyangwa irimo ikinyoma, cyangwa akoresheje ubundi buriganya ubwo ari bwo bwose.
Ni kimwe n’igihe uwahawe ubwenegihugu bimenyekanye ko yari agambiriye kugambanira Repubulika y’u Rwanda cyangwa igihe imyitwarire y’uwabuhawe ihungabanya umutekano w’igihugu.
Biteganywa ko umukozi w’urwego rubifitiye ububasha uzagira uruhare mu itangwa ry’icyemezo cy’ubwenegihugu nyarwanda butangwa mu buriganya, n’abihamywa n’urukiko azahanishwa igifungo kitari munsi y’imyaka irindwi, ariko kitarenze 10.
Naho uzihesha ubwenegihugu nyarwanda butangwa mu buryo bw’uburiganya, nabihamywa n’urukiko azahanishwa igifungo kitari munsi y’imyaka itanu ariko kitarenze imyaka irindwi, n’ihazabu itari munsi ya miliyoni 3 Frw ariko atarenze miliyoni 5 Frw.
Ni kimwe n’umuntu uzahamwa no gufasha undi muntu mu buryo ubwo aribwo bwose kubona ku bw’uburiganya ubwenegihugu nyarwanda, azahanishwa igifungo kitari munsi y’imyaka itanu ariko kitarengeje imyaka irindwi, n’ihazabu itari munsi ya miliyoni 3 Frw ariko itarenze miliyoni 5 Frw.
Kimwe n’itegeko risanwe, uyu mushinga w’itegeko wemera ko umunyarwanda ashobora kugira ubwenegihugu burenze bumwe, harimo n’ubw’u Rwanda, ariko ubwenegihugu Nyarwanda ni bwo bwonyine bwitabwaho iyo hari amategeko y’u Rwanda agomba kubahirizwa.
Abafite ubundi bwenegihugu bazaba basabwa kubumenyekanisha bitarenze amezi atatu uhereye gihe babuherewe.
Mu nama yaguye iheruka ya Komite Nyobozi y’Umuryango FPR Inkotanyi, Perezida Paul Kagame yagaragaje ko abantu bakeneye ubwenegihugu bw’u Rwanda, badakwiye kubwimwa igihe bafite ubushake bwo gufatanya n’abandi kubaka igihugu.
Icyo gihe yagize ati "Mu gihe cyashize hari benshi bifuje guhabwa ubwenegihugu bw’u Rwanda. Nkunda kubwira abayobozi bagenzi banjye ko abifuza guhabwa ubwenegihugu bwacu bakwiye guhabwa amahirwe, icyangombwa nuko baba bafite umusanzu batanga mu iterambere ry’igihugu.”
Mu baheruka guhabwa ubwenegihugu bw’u Rwanda harimo Prof Phillip Cotton umaze imyaka itanu ayobora Kaminuza y’u Rwanda, wabuhawe kuri uyu wa Gatatu.


text:
Ku cyumweru taliki 12 Gicurasi 2019, mu ihema rya Camp Kigali habaye igitaramo cyateguwe n’itsinda rya Kingdom of God Ministries. Ni igitaramo kimaze igihe kitari gito kimenyekanishwa kuko batangiye kuvuga ko bari kugitegura guhera muri Mutarama.
Iki gitaramo cyo kumurika Album cyiswe Victorious , cyari giteganijwe gutangira saa kumi 16h00pm , ariko siko nyamara byagenze kuko cyatangiye gikerewe isaha n’iminota mirongo ine n’itatu. Cyatangijwe n’isengesho ryari riyobowe na Mc wari uyoboye igitaramo.
Iyo urebye neza birashoboka ko habayemo gutegereza abantu , kuko byageze saa 17h00pm.Ugenekereje muri sale harimo abantu batarenze 300,kuko mu myiteguro byabonekaga ko imyitegura yari yarangiye neza . Atari kwa kundi usanga bakigerageza ibyuma .
N’abahanzi bari bateganyijwe bari bahageze kare kuko Bosco Nshuti yahageze saa kumi n’iminota icumi, Arsen Tuyi saa kumi n’igice yari yahageze , na Army Ministry nayo yari yahasesekaye ,uwari utarahagera yari Pasiteri Bugembe.
Ku isaha ya 18h00 pm abantu bari bagerageje kwiyongera kuko byibuze bari bageze kuri 500, Mc yahise ahamagara Arsen Tuyi ku rubyiniro. Ku isaha ya 18h 29 pm ,uyu musore umaze kwigarurira imitima ya benshi kubera ijwi rye ryiza , indirmbo nziza yashimishije benshi ,kuko yatangiriye ku ndirimbo yitwa Icyaremwe Gishya. ndetse akomerezaho n’izindi ndirimbo ze , yasoje atumiye abantu mu gitaramo afite mu kwezi kwa gatandatu , asoza saa 18h50pm bivuze ko yaririmbye byibuze iminota mirongo tatu.
Umuhanzi Arsen Tuyi, mu ndirimbo Icyaremwe Gishya.
Iyi n’inkweto ya Arsen Tuyi yari yambaye.
Byamurenze azamura amaboko.
Ku isaha ya 18h55 pm nibwo Alarms Ministries yageze ku rubyiniro yakoze uko ishoboye kose kugirango ishimishe abitabiriye , iri tsinda ryarangije kuririmba saa 19h25pm .
Umuryango wa Riza witabiriye igitaramo.
Hakurikiyeho Liza Kamikazi wishimiwe cyane , byagaragariye amaso ya benshi ko bari bafite inyota yo kumubona aririmba indirimbo ziramya Imana. Atangirira ku ndirimbo y’umuhanzi Sinach , iyi ndirimbo yanyuze imitima ya benshi. Akomerezaho indirimbo ze zitandukanye , agacishamo no kuvuga ibyiza byo kuririmba indirimbo zo kuramya Imana.
Umuhanzi Riza Kamikazi ageze ari kuririmba.
Kubera kunyurwa yahisemo gukubita ameza.
Saa 19h20pm nibwo Bosco Nshuti yahamagawe , abitabiriye igitaramo bagaragaje umutuzo ukomeye , kuko bose bari bicaye , bitandukanye cyane no mu gihe Riza Kamikazi yari ari ku rubyiniro. Bosco nshuti yaririmbye indirimbo ze zitandukanye,twavuga nk’amashimwe ……..
Abantu bari biteze kuza kubona Healing Worship Team ariko ntabwo yabashije kuhagera .Nyirizina hakurikiyeho Kingdom , nk’abageni bari bategerejwe na benshi , mu myambaro myiza cyane. Byagaragaraga ko bahaye agaciro uyu munsi cyane kuko iyo wareba mu maso ya buri umwe wabonaga hagaragara ibyinshimo. Kutitabirwa kw’igitaramo ntabwo byabaciye imbaraga bakoze nkuko bisanzwe bateguye .
Kingdom of God Ministries yinjira ihamagawe.
Kingdom yahagurukije benshi.
Gaby Irene Kamanzi yafashe ifoto y’urwibutso.
Gaby Irene kamanzi aririmbana na Kingdom.
Reka tugaruke kubijyanye n’impamvu iki gitaramo cyaba kititabiriwe nk’ibisanzwe . Reka tugaruke inyuma gato muri Gashyantare habaye igitaramo cyateguwe Mtn aho bazanye umuhanzi wicyamamare guturuka mu gihugu cya America Doon Moon , cyaritabiriwe cyane dore ko no kwinjira byari bihenze kuko itike ya make yaguraga amafranga ibihumbi 15000frws.
Muri Werurwe hakurikiyeho igitaramo cyateguwe na Healing Worship Team , cyaritabiriwe ku bwinshi , cyabereye Rusororo mu Intare Conference Arena. Taliki 10 Werurwe 2019 habaye igitaramo cya Gentil Misigaro wari umaze imyaka myinshi atabarizwa mu Rwanda ,cyaje gikurikira igitaramo cya Healing ho iminsi itandatu gusa .
Hakurikiyeho igitaramo cya Patient Bizimana taliki 21Mata 2019 nacyo ni igitaramo cyabereye ahasanzwe habera Expo , yego abantu ntibabaye bake ariko na none abaje ntabwo aribo yari yiteze nubwo avuga ko ubwitabire bwari bwinshi, ugereranyije nabitabiriye ibitaramo byari byarahise.
Hari hatahiwe igitaramo cya Kingdom none ibisabwa byabo babikoze neza ariko abakunzi babo barabatenguha , byatumye dufata umwanya twibaza impamvu yaba yatumye ubwitabire buba buke.Mu byukuri Kingdom ni itsinda rizwi hano mu Rwanda ndetse no hanze y’Urwanda, kandi bafite indirimbo zikunzwe .
Twagerageje kugenda tuganira n’abitabiriye igitaramo kugirango tubashe kumva ubusesenguzi bwabo ndetse nuko natwe ubwacu tubibona.Iyo urebye muri iyi minsi hari kuba ibitaramo biri kubera rimwe kuko usanga harimo byibuze igihe cyingana n’ukwezi kumwe gusa , none wakwibaza ngo ese amafranga azava he dore ko uri gusanga bihenze.
Riza Kamikazi umwe mu baririmbye muri icyo gitaramo cyateguwe n’itsinda rya Kingdom yagize ati :”biragoye kumenya impamvu kitabiriwe n’abantu bake,ariko ndibaza ko icyambere atari umubare w’abantu , icya mbere n’uko apuwetimeti ( Appointment ) abantu bari bafitanye n’Imana n’ukuramya Imana ntabwo rero ndi butinde cyane ku mubare , yego biragaragara ko cyititabiriwe nkuko umuntu yakabyifuje”.
Kumwanya wa mbere twasanze impamvu dukeka ko yatumye igitaramo cya Kingdom kititabirwa .
1Ibiciro amatike yaguraga.
Ntabwo babashije kwiga ku bantu kugirango batekereze ko bamaze iminsi bitabira ibitaramo bitandukanye kandi byegeranye cyane , bakabyishyura amafranga menshi.Rero byashobokaga ko bari kugabanya amafranga byashobokaga ko abantu bari kuboneka.kuko usigaye usanga amafranga atakijya munsi 5000frw .
1.Kuba nta kintu gishya cyari gutuma abantu bagira amatsiko .
Muri yi minsi usigaye usanga aya matsinda aririmba ibintu bisa , nyamara bakibwira ko abantu bakibakunze , yego aya matsinda arakunzwe ariko akwiye gutangira gushaka agashya gatuma abantu bitabira ibikorwa byabo baba bateguye .Ndemeza neza ko indirimbo zabo nubwo ari nziza ariko zimaze igihe kinini.
2.Kumenyekanisha ibikorwa bya Kingdom.
Kingdom dusanzwe tuzi, uko bakoreshaga imbaraga mu itangazamakuru ritandukanye haba ari kuri radio ,Tv, ibyandika ndetse no gukoresha Social media byaragabanyutse , nabyo byashoboka ko hari benshi batabashije kumenya iki gikorwa. Kuko ubwo twaganaga Camp Kigali twahuye na bamwe mu bantu tuzi neza ko bakunda Kingdom ,tubabajije impamvu batitabira igitaramo batubwira ko batamenye niba gihari.Kandi akenshi wasangaga bafata umwanya bakegera abantu bababwira ibikorwa byabo.
3.Gutumira abahanzi bamaze iminsi bagaragara mubitaramo bitandukanye .
Mu kiganiro umunyamakuru w’isezerano.com yagiranye n’abantu batandukanye bari bitabiriye igitaramo bagiye bagaruka ku mbogamizi bakeka ko zatumye abantu bataza kureba igitaramo . Kalisa Meghan yagize ati :” njyewe naje mu gitaramo kuko n’ubusanzwe Kingdom ndabakunda haririmbamo inshuti zanjye za hafi rero niyo mpamvu nitabiriye , ariko ndatekereza ko bari bakwiye gutumira abahanzi bandi , nka Alex Dusabe , cyangwa nandi matsinda yandi adaheruka kugaragara , kuko Bosco Nshuti tumubona kenshi , Arsen nawe duheruka kumubona kandi wibuke ko ari gutegura igitaramo kandi yatubwiye ko kwinjira ari Ubuntu, rero abashaka kumureba bazategereza ejo bundi .
Viateur yagize ati :” ntabwo na kwemeza impamvu nyirizina ariko ni ibintu bigaragara ko abantu bamaze kuruha ,kandi n’ibihe bimeze nabi kubijyanye n’umufuka”.
4.Ibitaramo byegeranye cyane.
Nta kwezi kuri kurangira hatabaye igitaramo , bityo biratuma abantu barambirwa kuko ahanini usanga haribyo bibikira bavuga ko bazajyamo .
Kingdom yagombye kuba yarabitekereje byibuze ikigiza inyuma ingengabihe yabo .cyane ko bari bagifite umwanya wo kumenyekanisha indirimbo zabo nshyashya.
5.Ibitaramo bisigaye byitabirwa n’abantu bamwe.
Akenshi abo uzasanga mu bitaramo bitandukanye ntibahinduka , ukibaza uti ese aba bantu nibo bazatunga Gospel gusa ? Birashoboka ko nabyo biri mu byatumye igitaramo cya Kingdom kititabirwa mu buryo bushimishije.
Akenshi abahanzi cyangwa amatsinda usanga arebera kuri aba bantu baturuka mu itorero rya Restauration Church kandi nyamara bano bahanzi usanga bashyigikiwe cyane nabo basengana .
6.Kuba abantu baciriritse batakibasha kwisanga mu bitaramo cyangwa se barambuwe ubushobozi.
Mu myaka ishize wasangaga ibitaramo bya Gospel byitabirwa n’ingeri zose zitandukanye none kuri ubu byabaye iby’abifite gusa , ufite amafranga make ntakibona uburenganzira bwo kuboneka mu gitaramo.
Kuko usigaye usanga utegura ibitaramo areba amafranga, kurenza kureba abaza kumva ubutumwa bwiza.Hari benshi bakunda Kingdom batabashije kubona uko baza nyamara iyo begereza abaturage igitaramo bari kubona abantu benshi cyane.
7.Amasaha igitaramo gitangirira.
Igitaramo kiratangira saa kumi, bari bakwiye kwibaza umuntu uri buturuke i Karenge cyangwa se Kinyinya araza gutaha ryari ? Niba igitaramo gitangiye saa kumi n’ebyiri utaha ateze bisi arayikurahe, mu gihe atabasha kubona amafranga ya moto imukura mu mugi ikamugeza i Masaka, Kingdom yari ikwiye kuba yatekereje kuri aba bantu bayikunda igashyira igitaramo byibuze mu masaha ya saa munani, abantu bakabasha kubona igihe cyo gutaha, kuko urasanga kuwa mbere bafite akazi.
8.Kuba abakristo badakunda ibintu byabo.
Kingdom ni itsinda rikunda gutumirwa na mwe ubwanyu abakristo mu nsengero zitandukanye , mukabatumira mubasaba ko bazaza kubahesha umugisha , nyamara bakaza ariko babatumira bababwira ko bafite igikorwa mukwiye kubashyigikiramo bamwe muri mwe mugafunga amaso. Ibi nabyo ni bimwe mubyatumye iyi konseri ititabirwa cyane.
9. Amasaha gitaramo gitangirira.
Igitaramo kiratangira saa kumi, bari bakwiye kwibaza umuntu uri buturuke i Karenge cyangwa se Kinyinya araza gutaha ryari ? Niba igitaramo gitangiye saa kumi n’ebyiri utaha ateze bisi arayikurahe, mu gihe atabasha kubona amafranga ya moto imukura mu mugi ikamugeza i Masaka, Kingdom yari ikwiye kuba yatekereje kuri aba bantu bayikunda igashyira igitaramo byibuze mu masaha ya saa munani, abantu bakabasha kubona igihe cyo gutaha, kuko urasanga kuwa mbere bafite akazi.
10. Kuba abakristo badakunda ibintu byabo.
Kingdom ni itsinda rikunda gutumirwa na mwe ubwanyu abakristo mu nsengero zitandukanye , mukabatumira mubasaba ko bazaza kubahesha umugisha , nyamara bakaza ariko babatumira bababwira ko bafite igikorwa mukwiye kubashyigikiramo bamwe muri mwe mugafunga amaso. Ibi nabyo ni bimwe mubyatumye iyi konseri ititabirwa cyane.
Intebe zari zambaye ubusa.
Umuhanzi Riza Kamikazi
Pastor Bugembe mu ndirimbo ya mbere.
Yafashe umwanya agurisha DVD za Kingdom.


text:
Inyigisho yo ku wa Kane w’icyumweru cya 3 cya Pasika, Umwaka A
Ku ya 08 Gicurasi 2014
Bavandimwe,
turakomeza guhimbaza Pasika twishimira izuka rya Kristu kandi natwe tugerageza gutera ikirenge mu muhanda yaduharuriye. Ni ukuvuga tuva mu mwijama w’icyaha, tukagendera mu rumuri mbese tukaba abana b’urumuri. Ni urugendo rurerure, ndetse ni inzira y’impatanwa nk’uko Yezu ubwe abitubwira. Icyakora uwiyemeje kuyinyuramo arangwa n’amahoro, ibyishimo n’umunezero Imana igenera abayiyambaza mu bwiyoroshye.
Ivanjili y’uyu munsi iragaruka ku mugati w’ubuzima Yezu aduha kugira ngo tubeho. Turawukeneye. Mutagatifi Yohani Mariya Viyane yavugaga ko tudakwiriye kwegera ameza matagatifu ngo duhabwe umubiri wa Kristu, nyamara ko tuwukeneye kugira ngo tubeho. Abavandimwe bamaze iminsi badusobanurira ku buryo buboneye iyi Vanjili ya Yohani umutwe wa gatandatu itubwira ku mugati w’ubuzima. Munyemerere ngaruke ku isomo rya mbere aho umudiyakoni Filipo yabatije umutware w’Umunyetiyopiya amaze kumumenyesha Inkuru nziza ya Yezu Kristu.
- Turebe uko byagenze
Ibyo iri somo ritubwira byabereye ku muhanda umunuka i Yeruzalemu ujya i Gaza.
Abari bahari
- Filipo
Ni umwe muri ba bandi barindwi batowe n’Intumwa ngo babafashe mu butumwa. We na Sitefano n’abandi batanu bari bashinzwe gusaranganya amafunguro kugira ngo ntigahire urengana mu muryango w’Imana (Reba Intu 6,1-7). Filipo iyo yarangizaga uwo murimo wo kugabura, yajyaga kwigisha Ijambo ry’Imana ayobowe na Roho Mutagatifu. Arasobanurira Mmunyetiyopiya Ijambo ry’Imana amugezeho Inkuru nziza ya Yezu Kristu. Aragendana na we yicaye iruhande rwe. Aramubatiza. Arayobowa na Roho Mutagatifu, arajya mu yindi migi kwamamaza Inkuru Nziza. Filiupo ntiyigeze agisha impaka Roho Mutagatifu. Yaramwumviye. Filipo yari kwibaza ati “Ese uriya munyamahanga ndamuhera he, turavugana uruhe rurimi? Ko mbona ari umusirimu umuntu w’umuturage nka njye namubwira iki? Ibyo byose Filipo yarabirenze; yemerera Roho Mutagatifu byose birashoboka.
- Umunyetiyopiya
Ni icyegera cya Kandasi, umwamikazi wa Etiyopiya akaba n’umunyabintu we. Yakoze urugendo rurerure. Yavuye iwabo muri Etiyopiya, muri Afurika y’Iburasirazuba ajya gusengera i Yeruzalemu. Aratashye. Yicaye ku igare rikururwa n’amafarasi. Ni zo modoka zo muri icyo gihe. Aragenda asoma igitabo cy’umuhanuzi Izayi. Ntabwo yirarira aremera ko ibyo asoma atabyumva, ko akeneye umusobanurira. Arasaba Filipo kwicara iruhande rwe ngo agende amusobanurira. Filipo arahera kuri iyo ngingo y’Ibyanditswe amumenyeshe Inkuru niza ya Yezu Kristu. Umunyetiyopiya arasobanukirwa vuba bityo asabe kubatizwa. « Dore amazi ! Ni iki se kandi cyambuza kubatizwa ? ». Arabatizwa na Filipo hanyuma akomeze urugendo rwa yishimye.
- Roho Mutagatifu
Roho Mutagatifu abwiriza Filipo kwegera igare ry’Umunyetiyopiya. Ni we uzajyana Filipo mu mugi wa Azoti, aho azakomeza kwamamaza Inkuru nziza mu migi yose yanyuragamo.
- Inyigisho twakuramo
Muri iri somo harimo inyigisho nyinshi kandi nziza. Nagira ngo nibande ku ngingo enye z’ingenzi : gusenga no gusoma Bibiliya, guhinduka n’ubwuzuzanye bw’Ijambo ry’Imana n’amasakramentu.
- Gusoma Bibiliya
Umunyetiyopiya yari yaje gusengera Imana i Yeruzalemu. Ni urugendo rurerure rw’iminsi itari mike. Filipo atubere urugero rwo gusoma Bibiliya. Natwe hari ubwo dukora urugendo rurerure, tukarupfusha ubusa tugenda twayura kandi Ijambo ry’Imana ryadukomeza rikatuyobora, rikatumurikira. Kuba tudasobanukiwe ntibikwiriye kuduca intege. Ijambo ry’Imana ni Ijambo ry’Imana nyine. Ushoboye gusobanukirwa byose ntiryaba rikiri Ijambo ry’Imana. Filipo ntiyari asobanukiwe n’ibyo asoma. Ntibyamubujije gukomeza gusoma kugeza igihe ahuriye na Filipo. Ikindi ni ukwemera gusobanurirwa. Hari ubwo twigira ba nyirandabizi, ntitwamere kwigishwa. Twasaba ko ba Filipo baba benshi kandi bakagera hose. Mu Rwanda higeze kuba gahunda ya “Tumenye Bibuliye”, aho abakristu mu maparuwasi bahuraga bagasomera hamwe Ijambo ry’Imana, bakarisangira , bakarushaho kurisobanukirwa no kurishyira mu bikorwa. Abashumba bari bakwiye kureba uko Ijambo ry’Imana ryagera kuri buri mukristu, kandi akabona hafi aho yasobanuza.
No kwigisha gatigisimu byari bikwiye guhabwa ingufu. Ubutumwa bwa mbere bwa Kiliziya ni ukwigisha ijambo ry’Imana, amasakramentu agakurikiraho. Hari ubwo kwigisha Ijambo ry’Imana bishyirwamo integer nke, ugasanga igishashikaje ari uguhabwa masakramentu no kuyatanga.
- Guhinduka
Uyu munyetiyopiya ntiyatinze mu makoni. Yasobanukiwe bidatinze n’Inkuru Nziza ya Yezu Kristu ahita afata icyemezo cyo kubatizwa. “Ese ku tugeze ku mazi, wambatije?” Arabatizwa aba umukristu. Ntiyavuze ati “Tuzabireba ningaruka”. Hari ubwo guhindika tubishyira ejo n’ejo bundi. “Uyu munsi niwumva ijwi rye ntunangire umutimwa wawe, niko Zaburi ya 95, 7-8 itubwira. Umunyetiyopiya atubere urugero.
Guhinduka bijyana n’ugushaka, umuntu ntahere mu bitekerezo n’imigambi myiza gusa. Mu Bufaransa, hari umukobwa witwa Madalina Delbrêl, basaba Roma ko yamushyira mu rwego rw’abatagatifu. Yavutse mu 1904 yitaba Imana mu 1964. Yabatijwe ari uruhinja nyuma aza guta ukwemera aba umuhakanyi. Yavugaga ko Imana yapfuye agatangazwa n’uko abantu bakomeza kuyivuga no gukora nk’aho ikiriho kandi ikibazo cyayo cyararangiye. Yaje gukundana n’umusore kugeza ubwo bitegura kuzarushinga.Uwo musore yaje kumusezeraho, ajya kwiha Imana mu muryango w’Abapadiri b’Abadominikani. Madalina byaramurwaje, atangira gushidikanya ku buhakanyi bwe. Akomeza kwibaza ati “None Imana yaba iriho?”. Mu gushakira igisubizo icyo kibazo, yafashe icyemezo cyo gusenga. Yiyemeza gusenga apfukamye. Yongeye kugira ukwemera afashijwe no gusoma inyigisho za Mutagatifu Tereza wa Avila, zizamumurikira ubuzima bwe bwose.
Sinazinduwe no kubabwira ubuzima bwa Madalina Delbrêl, wabanye n’abahakanyi, akababera urumuri, mu kazi no mu buzima busanzwe bwa buri munsi. Icyakora no mu Rwanda dukeneye abandika ubuzima bw’abakristu babaye intagarugero bagashyira Ivanjili mu bikorwa mu buzima bwabo bwa buri munsi. Kubona tumaze imyaka irenga ijana y’ubukristu nta munyarwanda n’umwe urashyirwa mu rwego rw’abatagatifu!
Nyamara Mutagatifu Yohani Pawulo wa II, washyizwe mu rwago rwabatagatifu mu cyumweru gishize yari yabyifuje. Igihe asuye u Rwanda muri nzeri 1990, yavuze ko yiteguye gushyira mu rwego rw’abatagatifu, urugo rwa gikristu. Ni ukuvuga umugabo n’umugore basezeranye gikristu bagakomera ku isezerano ubuzima bwabo bwose, urugo rwabo rukabera izindi ngo urugero. Aho ari mu ijuru akomeze asabire u Rwanda, uwo mugambi mwiza uzashyirwe mu bikorwa vuba.
Mu kubawira uguhinduka kwa Madalina Delbrêl nagira ngo nibande kuri kiriya cyemezo yafashe cyo gusenga, agasenga apfukamye. Mu rugendo rw’ukwemera, icyemezo cya muntu ni ngombwa n’ubwo ukwemera ari impano y’Imana. Umunyetiyopiya nawe yafashe ako kanya icyemezo cyo kubatizwa.
- Ijambo ry’Imana n’mamasakramentu biruzuzanya
Umunyetiyopiya yasobanukiwe n’Inkuru nziza ya Yezu Kristu yumva ko hari indi ntambwe agomba gutera: kubatizwa. Yezu yahaye Kiliziya alitari ebyiri iduheraho ifunguro rya buri munsi: alitari y’Ijambo ry’Imana n’alitari y’Ukaristiya. Mu Misa duhabwa ifunguro ryuzuye.
Bavandimwe,
Dukomeze kuryoherwa n’Ijambo ry’Imana n’umubiri wa Kristu duherwa mu isakramentu ry’Ukaristiya. Bityo turangwe n’ibyishimo nka biriya byaranze umutware w’Umunyetiyopiya amaze kubatizwa. Ukaristiya iduhe imbaraga zo gukomeza urugendo rugana ku butagatifu.
Padiri Alexandre UWIZEYE


text:
Muraho. Nitwa Ernestine. Ni gute wasaba uruhushya rwo kujya gusura inshuti zawe?
Uraho Ernesti, niba ushaka gusanga inshuti zawe, cyangwa kubasura iwabo imuhira, cyangwa se mushaka kujya gutembera, ni ngombwa kubanza kubona uruhushya rw’ababyeyi. Kubera ko ababyeyi bifuza kukurinda icyaguhungabanya, ni yo mpamvu bashobora kutemeranya nawe rimwe na rimwe. Ni cyo gituma ukeneye gushaka uko wabasaba uruhushya mu kinyabupfura kugira ngo na bo bakwemerere icyo ubasaba.
Wansabye kukubwira uko wasaba uruhushya rwo kujya gusura inshuti yawe, dore zimwe mu nama wakurikiza kugira ngo ibyo usaba byakirwe:
Tegura neza umwanya wo kubwira ababyeyi bawe: Baza ababyeyi bawe ko bafite umwanya wo kukumva no kuganira. Niba ushaka ko ababyeyi bawe bakureka ukajya kureba inshuti zawe, reba ko umwanya uri gusaba ababyeyi bawe ukwiriye. Ese ababyeyi bawe bafite umwanya wo kwicara mukaganira kuri gahunda zawe? Reba rero ko bafite umwanya, nturebe ku mwanya wawe gusa. Ubundi igihe kiza cyo kuganira uruhushya nk’uru ni igihe imuhira mwese mwishimye. Ariko nubona basa nk’abahangayitse, tegereza baze kubanza batuze, mbere y’uko ubasaba uruhushya.
Mu gihe utegereje ko bakubonera umwanya, tegereza wihanganye. Ni byiza ko ababyeyi bawe babona ko wakuze. Gukomeza kubabwira ko ushaka ko muvugana bishobora gutuma batakwemerera. Bahe umwanya wo gutekereza ko ubakeneye, utegereze igihe gikwiriye.
Niba ufite icyo ushaka gusaba ababyeyi, ntugategereze umunota wa nyuma. Ababyeyi bakunda kwitegura, cyane cyane iyo ushaka kurara cyangwa se uzakenera amafaranga y’urugendo.
Ntutinyuke kubasaba uruhushya rwo kujya ahantu mu gihe uri mu gihano. Niba ufite ibyo ugomba gukora, byaba byiza ubanje ukabitunganya cyangwa se ukaba ufite ingamba y’uko uzabikora, ku buryo babona ko nawe uzi inshingano.
Mu gihe cyo gusaba uruhushya ababyeyi
Babwize ukuri igihe cyose kuko uramutse ubabeshye bakabimenya, bagutera ikizere burundu.
Basobanurire impamvu ushaka kugenda. Ababyeyi bawe bakeneye kumenya impamvu ari ngombwa ko ujya kureba inshuti zawe. Bityo rero basobanurire mugihe uri kubasaba uruhushya. Mushobora kuba mugiye gutembera, babwire icyo uzungukiramo. Yaba seari ugusubiramo amasomo hamwe, niba ari urugendoshuri ... kuko ibyo ari byo byose ababyeyi bifuza ko watsinda mu masomo yawe.
Bizeze ko umutekano wawe utazahungabana aho ugiye, kandi ko nta kintu kibi uzakora. Niba hari abantu bakuru muzaba muri kumwe, byaba byiza ubavuze. Kenshi ababyeyi bazagira amatsiko yo kumenya abo bantu bakuru, byaba byiza ubahamagaye bakavugana ariko cyane cyane, babwire ko utazabatenguha, ubasabe kukwizera, bizatuma bakwemerera icyo ubasaba. Kuba kandi muri kumwe n’abantu bakuru bizatuma ababyeyi bawe bakwemerera.
Komeza utuze mu gihe urimo kuganira n’ababyeyi. N’aho byaba bigaragara ko baza kukwangira, tuza, nturakare ngo utangire kubabwira ko atari byiza. Ibi byatuma bakwangira burundu. Kuzamura ijwi no kurakara si wo muti. Byanabereka ko utarakura mu bitekerezo. N’ubwo batangira bahakana, uba ugifite amahirwe yo kubemeza iyo wicishije bugufi. N’aho uyu munsi bakwangira, ubutaha bazemera kuko babonye imyitwarire yawe ari iyo kwizerwa.
Mu gihe urangije kubabwira ikifuzo cyawe, bahe umwanya wo kubitekerezaho. Ushobora kubashimira ko baguteze amatwi, ukababwira ko rwose bashobora gufata umwanya bakabitekerezaho no gufata ikemezo. Ibi bizabereka ko ufite kwihangana, ariko cyane bizabereka ko utekereza.
Niba bishoboka, reka ababyeyi bawe bavugishe inshuti zawe. Ababyeyi bawe bashobora kwifuza kuvugisha inshuti zawe cyangwa se n’abantu bakuru bazaba bahari. Niba bishoboka, wabahuza bakavugana. Tumira inshuti zawe zizaze imuhira iwanyu kugira ngo bamenyane n’ababyeyi bawe. Ibi bizatuma nusaba uruhushya rwo kujya kubareba ababyeyi baruguha, kuko bazaba bafitiye ikizere aho uri n’abo muri kumwe.
Shima ababyeyi bawe
Nyuma yo kuganira n’ababyeyi bawe, baba baguhaye uruhushya cyangwa se barukwimye, bashimire uko bigenda kose. Wibuke ko ababyeyi bawe bashaka ko widagadura, ariko kandi mbere na mbere bashaka ineza kuri wowe. Bashimire urukundo baguha, no kumva buri gihe ko bakurinda icyaguhungabanya.


text:
Kuri uyu wa gatatu tariki 06 ugushyingo 2017 mu kigo cya gisirikare cya Gabiro habereye umuhango wo gutangiza Itorero Urunana rw’Urungano. Uyu muhango ukaba wayobowe na Minisitiri w’Urubyiruko MBABAZI Rose Mary wari hamwe na Peresida wa Komisiyo y’Igihugu y’Itorero Honorable BAMPORIKI Edouard.
Minisitiri w’Urubyiruko atangiza Itorero Urunana rw’Urungano yahaye impanuro urubyiruko rwitabiriye iri torero, yagize ati “urubyiruko rwacu turashaka ko musigasira ibyagezweho, mugakomeza guharanira iterambere rihanga ibishya no kubirinda”
Minisitiri w’Urubyiruko yabwiye Intore zitabiriye Itorero urunana rw’Urungano, ko ubuyobozi bwiza bw’u Rwanda butekereza cyane urubyiruko akaba ariyo mpamvu bwafashe umwanya uhagije bugategura itorero rihuza urubyiruko ruturuka mu turere twose tw’u Rwanda ndetse na Diaspora y’u Rwanda, hakaba harimo abaturutse mu bihugu bisaga cumi.
Yababwiye ko ubwo bazaba basoje Itorero, bateguriwe indi nama ya youth connect ndetse bakazatanga ibitekerezo byabo mu nama y’Igihugu y’Umushyikirano iyoborwa na Nyakubahwa Perezida wa Repubulika.
Prezida wa Komisiyo y’Igihugu y’Itorero BAMPORIKI Edouard yasaye Intore gurashimira umutoza w'Ikirenga Nyakubahwa Kagame Paul, wasubijeho itorero mu gihugu cyacu cy'u Rwanda, kugira ngo ritoze Abanyarwanda, gutora ishema ry'u Rwanda.
Yabwiye Intore ko mu Itorero ariho abantu bakirira ibikomere basigiwe n’amateka, abasaba kuzisanzura bakaganiriza abatoza n’abashyitsi ibijyanye n’amateka y’Igihugu cyacu.
Iri torero Urunana rw’urungano ryateguwe ku bufatanye bw’inzego zitandukanye zirimo Minisiteri y’Urubyiruko, Komisiyo y’Igihugu y’Itorero, RDF, Police, Minisiteri y’Umuryango, Imbuto foundation nabandi bafatanyabikorwa batandukanye.
Urunana rw’urungano ribaye ku ncuro ya kabiri rikazitabirwa n’urubyiruko rusaga magana atanu ruturutse mu Rwandano hanze yarwo.


text:
Icyo nzi neza rwose ntashidikanya, ni uko iyatangiye umurimo mwiza muri mwe izawurangiza rwose kugeza ku munsi wa Yesu Kristo (Abafilipi 1.6)
" Ushobora kuba uzi uyu mugani: “buri kintu cyose kigira itangiriro.”, tuyita Pythagora: “Intangiriro ni kimwe cya kabiri cya byose”? Muyandi magambo, iyo umaze gutangira ikintu, uba umaze gukora kimwe cya kabiri kugirango kirangire.
Iyo umaze gutangira ikintu, uba umaze gukora kimwe cya kabiri kugirango kirangire:
Imana nayo yatangiye umurimo mubuzima bwawe, nkuko yatangije umwe mubyanjye. Iki kimaze kuba ikintu nshimira cyane.Ni intangiriro kandi igikorwa kizagera ku ntego.
"Ndabyizera" bivuze ko nemera imbaraga z’Imana. Nizera rwose ko iki gikorwa ari cyiza. Icyatangiriye muri wowe no muri njye ni cyiza, ndetse ni cyiza cyane. Igihe Imana yaremaga isi, yabonye ko ari byiza. Itangiriro (1.31)
Mugihe yakugize icyaremwe gishya, Imana yabonye ko ari cyiza ndetse cyiza cyane.
Imana izakora umurimo wayo neza kumunsi wa Kristo. Ntugire impungenge niba utaratunganye. Humura, kuko turi mu isi igoranye aho umuntu agerageza ibyiza agasanga ibibi byamutanze imbere ariko Imana ihora yiteguye kutubabarira.
Ndetse buri wese afite urutonde rwintege nke ze zose kandi agize uwo arwereka yakumva ko twambaye umubiri gucumura bishoboka. Ariko Umwuka Wera akora mubuzima bwacu umunsi kuwundi kugirango duse na Yesu.
Isengesho ry’uyu munsi
Nyagasani, urakoze kubw’umurimo ukora mubuzima bwanjye. Ibyo watangiye gukora ntabwo birangiye! Igihe nzagera mu ijuru, kumunsi wa Kristo, nzaba intungane! Kugeza icyo gihe, ndashaka gukomeza kukwizera no kukureka ukarangiza umurimo watangiye muri njye.
Source: www.topchretien.com


text:
Ibyo ni ibitangazwa na Minisitiri w’Uburezi, Dr Valentine Uwamariya, aho avuga ko ibizamini bitwara umwanya munini n’abarimu ntibabitsinde ari benshi kandi amashuri yaratangiye, mu gihe ubu ngo hakenewe abarimu bashya 18,000.
Minisitiri Uwamariya avuga ko basabye uburenganzira bwo kugira ngo bahe akazi abarimu mu buryo budasanzwe kuko hakenewe benshi kugira ngo babashe kuziba icyuho gihari.
Agira ati “Amashuri atangira muri Mutarama uyu mwaka twari dufite icyuho cy’abarimu 7,000 bikaba byaratewe n’uko mu kwezi k’Ukuboza 2019 hakoreshejwe ikizamini hatsinda 2% gusa. Muri Nyakanga habaye ibindi bizamini hatsinda 15% by’abakenewe, ubu rero twatangiye gukoresha uburyo budasanzwe kuko dukeneye abarimu benshi”.
Ati “Twasabye uburenganzira muri Komisiyo y’abakozi ba Leta, batwemerera gushaka abakozi mu buryo budasanzwe, ubu turimo kugendera ku ndangamanota zigaragaza uko batsinze mu mashuri hanyuma bashyirwe mu kazi. Kugeza ubu harabura abarimu 18,000 ari bo turimo gushaka muri ubwo buryo bwihariye, tuzabaha amasezerano y’akazi amara umwaka kugira ngo tubanze turebe uko bitwara hanyuma tuzabinjize neza mu mwuga w’ubwarimu”.
Yongeraho ko icyo cyemezo cyafashwe kuko babonaga abatsinda ibizamini by’akazi ari bake cyane kandi abana bari mu mu mashuri bakeneye abarimu, bikaba imbogamizi. Umwaka bahawe ngo uzaba ari uwo kureba niba ibyagaragaye mu mpapuro bijyanye n’ibyo bakora.
Icyo cyemezo kandi ngo kirareba abarimu bo mu Karere ka Rusizi batabashije gukora ikizamini bariyandikishije, kuko cyakozwe bari muri Guma mu rugo, nk’uko Minisitiri Uwamariya abisobanura.
Ati “Abarimu ba Rusizi bari baratanze ibyangombwa ntibabashe gukora ikizamini muri Nyakanga kimwe n’abandi kubera Guma mu rugo, na bo turimo kubarebera indangamanota muri bwa buryo bwihariye, kuko batari gukora ikizamini bonyine. Iki gikorwa dukoze cyo kureba indangamanota ni kuri iki cyiciro gusa kugira ngo tubashe kuziba icyuho cy’abo barimu 18,000 ubundi hakazakomeza uburyo bw’ibizamini”.
Mu gukomeza gukemura icyo kibazo cy’abarimu bake kandi, Minisiteri y’Uburezi ngo irimo gufata n’abize ibindi muri za kaminuza, nka siyansi n’ibindi, bajye mu mwuga w’ubwarimu kuko ngo harimo abahanga, bakazahabwa amahugurwa abafasha kumenya kwigisha ibyo bazi.
Ibitekerezo ( 109 )
Mwiriwe neza
Mwadufasha Kumenya niba gusaba kwigisha bigikorwa.
Muraba mukoze.
nibatangaze abemerewe kwigisha
Murakoze cyane kubintubyishi byiza mudukorera Ari bibaye byiza kurushaho mwakwihutisha abajya mukazi bakakajyamo kuko abana barigutakara cyane mumyigire yabo mugire amahoro y’Imana
Turasaba Mineduc kugenzurana ubushishozi ibikorerwa mu turere kuko hari abo banga gu shortlistinga bafite amanota menshi nka 15/20 bakabarutisha abafite 65/100,niba batazi gukora % bazahugurwe
Mukomere ubu c mwatubariza abacikanwe uko mater twahabwa amahirwe?
Njye numva urwo urutonde rwashyirwa ahagaragara kubera amasomo yageze kure.kdi ibyo mwatekereje nibyiza kuko Umuntu wabashije kwiga atsinda abasha no Gutanga amasomo kubana nabo bagatsinda.
Murakoze mineduc ariko harabantu bacikanwe namahirwe yo kudepoza bikunze mwaduha amahirwe tukadepoza
nibyo pe .gusa nibikorwe vuba abana barimo gutakaza umwanya munini batiga .thx very much for this idea....
nibyo pe .gusa nibikorwe vuba abana barimo gutakaza umwanya munini batiga .thx very much for this idea....
nibyo pe .gusa nibikorwe vuba abana barimo gutakaza umwanya munini batiga .thx very much for this idea....
nibyo pe .gusa nibikorwe vuba abana barimo gutakaza umwanya munini batiga .thx very much for this idea....


text:
Hari ubwo dukurana imico mibi twafashe tukiri bato, tukaba twayikomezanya mu gihe dukuze, imico idasobanutse akenshi usanga igirwa na ba bandi banze kuyireka kuko bayitangiye bakiri bato bakarinda bakura bakiyifite. Iyo ukuze ugifite imico mibi igera aho ikaba ingeso.
Hari imico mibi iranga igitsinagore muri rusange by'umwihariko abakobwa batarashinga urugo. Hari n'abandi bakobwa kandi bafite imyitwarire myiza mbese b'intangarugero. Imwe mu mico mibi abakobwa barezwe neza batagira ni iyi ikurikira:
1: Guteretwa n'abasore b’ibyigomeke
Ntiwaba ikigomeke nta mpamvu. Uri umugore mwiza cyane bitangaje ufite akazi, inzu ndetse n’uruganda. Muri wowe ntiwakwishyiramo gukunda umugabo wawe, ahubwo ujya mu rugo, ukagura ibyo usabwa. Inshingano zawe no kujya kuryoshya bikaba ibintu bitandukanye. Wigendera ku kazuba ugasokoza imisatsi, ingohe ukazigira neza. Nyuma ugasanga hari umusore w’ikigomeke cyangwa w’umwirasi wirirwa mu bandi bagore ndetse uzwi na bose, wishyizemo ngo murakundanye akaba ariwe utuma uca umugabo wawe inyuma.
2: Gutanga numero zitari zo
Niba hari umusore ubona utishimiye ugusabye nimero, ukaba udashaka kumuha numero ya telephone yawe, yimwime. Guhakanira umusore ko wumva atagushishikaje, ni byiza cyane, ariko kumuha numero itariyo ni ubuswa. Cyangwa ukaba wamuha numero yawe, nuko yakwandikira cyangwa yaguhamagara ukamureka. Niba bitakurimo, mubwire, bwira uwo musore agire ijoro ryiza cyangwa umunsi mwiza, wigendere. Niba akomeje kuguhatira ko wamuha numero yawe, mutsembere ko ntayo umuha, nuko arambirwe agende.
3. Kubwira buri nshuti yawe ibyerekeye abo mwaryamanye
Ntabwo inshuti zawe ari ngombwa kumenya ibibera mu buriri n’abo mwaryamanye, n'uko mwabigenzaga kugira bigushimishe. Bishobora kuba ikiganiro gisekeje mu gihe mwese yaba ari bwo bwa mbere mukoze imibonano mpuzabitsina, gusa kuri ubu biragoye. Ibintu nk'ibyo mwakoze mwenyine biba bigomba kuba ibanga hagati yanyu, cyane nk'iyo uwo mwaryamanye atishimira kumva utangaza uko mwabigenzaga, rimwe ukaba wasanga wifashisha amafoto n’ibishushanyo kugira werekane neza uko mwabigenzaga.
4: Kubatwa n’imbuga nkoranyambaga
Ese nta kindi kintu kiza ufite wakora kiruta kujya kwirirwa ucukumbura amafoto y’abantu utibuka neza ndetse n’abandi utazi? Niba ubona ubuzima bukubihiye kubera nta kindi ubona wakora uretse kureba muri Smartphone, washaka ikindi wishimiye akaba ari cyo ukora (search your hobbies). Niba umuntu mutaziranye ashobora kujya ku mbuga nkoranyambaga akabona byoroshye igihe ukorera akazi, igihe ukarangiriza, igihe ugira mu mihango, amazina y’utuntu twose wakunze mu buzima bwawe, ndetse n’imirimo uteganya gukora ejo n’ejo bundi, uri gutanga amakuru menshi y’ubuzima bwawe ku bantu b’abanyamahanga. Niba ufite umwanya wo kwirirwa muri ibyo, abantu batekereza ko uri imburamukoro.
5: Gutinya abasore
Turi 2020. Ntugomba kwicara aho bakubona ngo utegereze ko umusore uzakururwa n’uburanga bwawe azaza kugufata ngo agusohokane. Niba ubonye umusore ukumva aragushishikaje ko mwagirana ubucuti, mwegere mutangire muganire. Si igitangaza umukobwa kuba yaba ari we ubanza kuvugisha umusore. Abo bateye gutwo bagomba kuvamo, abantu bazikwa n’urukundo rutwikiriwe mu isura ituje kandi muri bo bagurumana.
6: Kudakora imyitozo ngororamubiri
Si ngombwa ko ujya mu myitozo ngororamubiri ku buryo uzamera nk’ukora imikino yo kwiruka mu misozi, ariko kuba wakora imyitozo ngororamubiri, ukaba wagenda n’amaguru ni iby'agaciro ku bantu bakuru. Kumara ubuzima bwawe wicaye urya, unywa isukari nyinshi, wirenza amata n’amagi, ibi ni iminsi mike bikakwereka isura yawe upima ibiro 150 birenga cyangwa wagize umubyibuho ukabije. Ufite umubiri umwe, mukobwa mwiza, gerageza uwusigasire.
7. Kudashima uko umeze
Niba washakaga gusebya inshuti yawe cyangwa gutesha umutwe umugabo/umusore mukundana hamwe no kubereka uko ukeneye ko waba umeze, wabigezeho. Naho gukomeza, utesha abantu umutwe ngo iyi myenda ntikubereye n’ibindi byinshi ntacyo bimaze. Nta mpamvu zo kwifata ngo wigereranye n'uko ubona undi, niba ubonye uriya aberewe n’imyambaro runaka, ntibiveze ko nawe yakubera. Uzatesha umugabo wawe umutwe, nimuyigura nuyambara bakubwireko itakubereye.
Uzamubwira ngo mujye murya mutya, kubera bariya wabonye ariko barya, usange mugize umubyibuho ukabije. Twese dufite imibiri itandukanye, yakira ibintu mu buryo butandukanye, kandi no gusaza ku buryo butandukanye. Niba hari ikintu kuri wowe ubona kitagushimishije, ufite uburenganzira busesuye bwo kugihindura uko ushatse mu buryo bwose wifuza. Ntugatere hejuru ku bantu babona ko bidakenewe, babona ko ipataro wambaye ikubereye.
Kubana igihe kirekire n’umuntu utishimiye
Niba uri mukuru, nta mpamvu zo kwizirika ku musore mukundana mu gihe bikubangamira ntibiguhe umutekano ukenera. Ntugomba kugumana n’umusore ngo murakundanye umwizirikaho kandi akubabaza, akubangamira ku buryo bwose bushoboka. Nk'uko udakwiye kuguma uhagaze mu ntozi zikurya. Nubwo waba ufite impamvu nyinshi, mukundanye kubera wabihisemo, siwe ukuziritse, hari ahandi henshi wabona amahoro n’umutuzo ukeneye. Icyo ukeneye ni imbaraga zo gutuma umureka.
Src:www.herbeauty.com


text:
Amajyepfo: Abagore bo muri RPF Inkotanyi bubakiye inzu abatishoboye
Abagore bagize urugaga rushamikiye ku muryango RPF Inkotanyi mu Ntara y’Amajyepfo baremeye inzu imiryango icyenda y’abagore bakennye mu rwego rwo kubafasha kwiteza imbere.
Izo nzu zubatswe mu mirenge icyenda igize Akarere ka Ruhango aho buri murenge wubatswemo inzu imwe, bakaba bazishyikirije abo bagore batishoboye kuri uyu wa Kane tariki 15 Ukwakira 2020 ubwo hizihizwaga umunsi mpuzamahanga w’umugore wo mu cyaro.
Abakene bahawe inzu bagaragaza ko bari babayeho mu buzima bubi ku buryo byabagoraga kwisanzura no gukora ngo biteze imbere kuko iyo umuntu ataryama neza ngo adatekereza neza ngo ateganye n’imishinga yamuteza imbere.
Musabimana Beata umwe mu bubakiwe inzu n’urugaga rw’abagore bashamikiye kuri RPF Inkotanyi mu karere ka Ruhango avuga ko yabaga mu nzu akingisha inzitiramibu yacitse akarara arwana n’imbwa zishaka kumurya, akaba ashimira umuryango RPF Inkotanyi ku bwo gutekereza abagore bakennye ngo nabo bature neza.
Agira ati, “Nabaga mu nzu nkingisha supaneti yacitse mbindana n’imbwa zishaka kundya, ndashimira Perezida wa Repuburuki Paul Kamgame uyobora RPF Inkotanyi kuba yarahaye abagore ijambo bakabasha gukora ku buryo bazamura bagenzi babo”.
Musabimana w’imyaka 65 y’amavuko avuga ko inzu ye bamuhaye ifite n’umuriro w’amashanyarazi akomoka ku mirasire y’izuba ku buryo ubwo abonye aho atura noneho agiye gukora akiteza imbere.
Umyobozi wa RPF Inkotanyi mu Ntara y’amajyepfo, Vuganeza Aaron, avuga ko gufasha umugore ari ugufasha umuryango wose, kuko abagore bazi gucunga neza umutungo w’umuryango.
Avuga ko muri iki gihe Abanyarwanda n’Isi muri rusange bugarijwe n’icyorezo cya COVID-19 abagore bakwiye gukomeza guhangana n’ingaruka zayo zirimo n’ubukene kugira ngo wa muryango udahungabana.
Agira ati, “Turakangurira abagore kwitabira umurimo bahaguruke bakore abaguza mu bimina n’amabanki babigane, abahinga abahinge kugira ngo turusheho guhangana n’ingaruka za COVID-19”.
Vuganeza ashimira ba mutimawurugo babashije kubakira imiryango itishoboye kuko bigaragaza ko umugore wakoze neza akiteza imbere ashobora no gufasha mugenzi we aho guhora ateze amaboko.


text:
Muri uru ruzinduko, Umunyamabanga Nshingwabikorwa w’Intara yabanje gukorana inama na Komite Nyobozi y’Akarere ndetse n’abagize inama y’umutekano itaguye mu Karere.
Iyi nama yagarutse ku ngingo zitandukanye zirimo imiyoborere myiza, imibereho myiza, iterambere ry’ubukungu n’umutekano.
Umunyamabanga Nshingwabikorwa w’Intara yibukije abayobozi ko ibyo bakora byose bagomba kwita ku miyoborere kuko ari ingenzi mubyo bakorera abaturage byose. Yibukije abayobozi kureba uko ibyo bakora byubakira ku mirongo migari igihugu kigenderaho.
Nyuma y’iyi nama uyu muyobozi yakomeje asura isoko rya Kijyambere ririmo ryubakwa mu Karere ka Nyamagabe aho yeretswe ko imirimo yo kubaka nyirizina yarangiye hakaba harimo hakorwa ibikorwa bya nyuma biranisha ku kurifungura ku mugaragaro mu gihe gito.
Aherekejwe n’Umuyobozi w’Akarere kandi yasuye ibikorwa byo kubaka amashuli Akarere katewemo inkunga na World Bank. Yasuye ishuli rya G.S Rugogwe mu Murenge wa Cyanika na E.P Manwali mu Murenge wa Mbazi aho yeretswe ko ibikorwa birimo bigenda neza, icyo bategereje kubona ari isakaro ubundi inyubako zigasozwa.
Uyu muyobozi yasoje uruzinduko rwe asura aharimo kubakwa umudugudu w’icyitegererezo wa Kaduha (Kaduha IDP Model Village) mu Murenge wa Kaduha. Abubakisha izi nzu bamugaragarije ko imirimo yo kubaka igeze ku kigero cya 57% bamwizeza ko imirimo yo kubaka irimo igenda neza kuko bafite ibikoresho n’abakozi bahagije.


text:
Ibihe bikomeye ntabwo arikintu kinyamahanga mubumuntu. Twese dukemura ibibazo bikomeye buri munsi. Umuntu wese arabikora. Mubyukuri, umuntu wese arimo kunyura mubintu. Niyo mpamvu ari ngombwa cyane kugira neza, kuko ntituzi gusa uko abantu badukikije bababaza.
Abantu bose barababara gato. Nzareka ibyo bishire. Abaturanyi bawe basakuza barababara. Umuyobozi wawe, wemeza ko atagukunda, arababara. Umuryango wawe urababara .
Ibihe bigoye bitugiraho ingaruka mubyiciro byinshi bitandukanye, kandi nubwo dufite uburenganzira bwose bwo kumva ko ari negativite kandi tukemera ko tugaragaza ko muburyo ubwo aribwo bwose twahisemo, haza igihe uhuye noguhitamo gufata icyemezo gikomeye.
Urashobora gukomeza kurakara, kubabara, kubabaza, kurakara nizindi nyito mbi zose ushobora gutekereza, cyangwa urashobora kugenzura ibyo bibi hanyuma ugahinduka ikintu cyiza. Biroroshye kuvuga kuruta gukora, ntabwo nzakubeshya, ariko birashoboka.
Dore urutonde. Noneho genda ukemure uyu munsi mubi uko ushoboye, nshuti. Bizaba byiza.
- Ntugakabye:
Iyo hari ikintu kibabaje kibaye, humeka. Mugihe uhumeka, suzuma niba iyi bariyeri ikwiriye gutakaza kwihangana kwawe. Nibyo, umuntu uguca munzira nyabagendwa birababaje. Nibyo, kubona imeri kumukozi mukorana agusaba gusobanura ikintu kunshuro ya 100 birakabije. Reka ntitugatangire uburyo bidashimishije mugihe umukunzi wawe akora kiriya kintu wanga rwose. Ndabibona, ariko iki kintu cyakubabaje gikwiye gushiraho ibihe byumunsi wawe wose?
- Shakisha amahirwe mubibazo byawe:
Nibisanzwe gutakaza amaso yibintu byiza bishobora kuvamo mugihe ibintu bigoye cyane. urugero, byagenda bite niba hagati yubushomeri, twashoboye gufata igihe runaka ubwacu tugashakisha gukora ikintu twifuza cyane? Byagenda bite se niba hagati yindwara, twashoboye kwiyigisha byinshi kubyerekeye no gutangiza itsinda ryunganira iwacu kubantu bahura nikintu kimwe? Byagenda bite niba kubabaza umutima byadufashije gusubiramo ibyo dushyira imbere mubuzima bikadufasha kwiga kwikunda mbere? hariho amahirwe mugihe ikibazo kigaragaye, ariko ugomba kureba inyuma yumwijima kugirango ubone.
- Reba hejuru:
Ntabwo ibintu byose binuka. Niba ufite aho uba, abantu bagukunda, ubumenyi n’umwuka mu bihaha byawe, uba ukora byinshi byiza kuruta uko ubitekereza. Ibintu birashobora kuba bibi cyane rwose kuri wowe bikantuka ,ariko muri uko kuntuka havamo igisubizo , kora rero ushimire ushimirwe kubintu byiza.
- Wibande ku gukemura ikibazo:
Ni gake kwitotomba bitugeza ahantu hose. Nibyiza kubikora rimwe na rimwe kugirango turekure amarangamutima mabi-ntidushaka ko ubwo bubi bwakomera muri wowe. Urimo guhitamo? Kureka negativite, ariko ntugumeyo gusa. Kora kugirango ubone igisubizo. Jya ukora cyane mugushakisha inzira. Uburyohe buryoshye bwo gutsinda buzaba bufite agaciro.
- Shakisha uburyo bwo gukuramo ibitekerezo byawe:
Kwibagirwa nikintu cyiza rimwe na rimwe. Ntabwo dushaka kwibagirwa burundu, kuko iminsi igoye ntizacika keretse dukora kugirango tubone kugenda.
Ariko, mugihe gito kwibanda kumitekerereze yawe kubintu bishimishije bishobora kugufasha gushyira ibitekerezo byawe kuri gahunda.
Sohoka n’inshuti wishimane nazo! Shikira abo uzi ko bashobora kukwumva no gutanga ubufasha cyangwa inama. Genda gutembera. Kurya ikintu kiryoshye. Umva indirimbo ukunda. Gura inkweto nshya. Kora ikintu uzi ko kizagutera kumva umerewe neza kandi kizaguha izo mbaraga zidasanzwe zingufu kugirango ubuzima bwawe burusheho kuba bwiza.
Ariko ikiruta ibindi ntabwo tuzi imyizerere yawe cyangwa se imyemerere yawe , ariko fata umwanya usenge Imana , iraguha ibihe byiza mubuzima bwawe .


text:
Amajyepfo:Barakibaza impamvu abajura babaciye mu ryahumye ntibagire n’umwe bacakira
Abayobozi b’inzego z’ibanze bo mu Mirenge imwe n’imwe y’i Gisagara, Huye na Nyaruguru, ngo ntibatewe ishema no kuba abajura batabarusha ubwinshi babahungabanyiriza umutekano, ntibanabafate.
Banabibwiye ubuyobozi bw’Intara y’amajyepfo, mu nama bagiranye tariki 12 Nyakanga 2018, yari igamije kurebera hamwe icyakorwa kugira ngo ubujura buvugwa hirya no hino muri utu turere bucike burundu.
Nko mu ijoro rishyira kuwa kabiri tariki ya 10 Nyakanga 2018, itsinda ry’abajura babarirwa muri 30 bitwaje intwaro gakondo, bateye mu Murenge wa Kibirizi, bakubita umuyobozi w’Akagari ka Muyira baramunoza, banahiba ibintu binyuranye.
Abo bajura babonye ko abaturage baje kubahashya bambukira mu Karere ka Huye, baburirwa irengero, ntihagira n’umwe ufatwa nk’uko bivugwa na Emmanuel Twagirayezu, umuyobozi w’umudugudu wa Ruhuha, mu Murenge wa Kibirizi ho mu Karere ka Gisagara na we bateye.
Agira ati “abaje iwanjye bashobora kuba bari baje kwiba amatungo kuko bapfumuye bahereye mu kiraro. Narabumvise mpamagara bagenzi banjye, amarondo araza. Twagerageje kubakurikirana ntitwabafata kuko bahise bambukira muri Huye.”
Mbere yaho gatoya, ku itariki 7 Nyakanga 2018, abajura bakubitiye umunyegare mu gishanga gihuza Huye na Gisagara, aho bita Cyezuburo, bamwambura ibyo yari afite.
Icyakora abashinzwe umutekano n’abaturage batabaye babashije gufata kimwe mu bisambo uyu muturage yari yafashe akanga kukirekura n’ubwo yari yakomerekejwe cyane.
Abayobozi b’uturere twa Gisagara, Nyaruguru na Huye, Guverineri w’Intara y’amajyepfo yabasabye korohereza itumanaho abayobozi b’inzego z’ibanze bo ku mbibi z’uturere bayobora
Ibyo byabaye nyuma y’uko na none mu ijoro rishyira itariki ya 15 Kamena, mu Murenge wa Mbazi mu Karere ka Huye na bwo hari abajura benshi bari bateye ahitwa i Kabuga, bakanyura muri Gatobotobo, hose bakahiba ibintu bitandukanye, ariko ntihagire ufatwa.
Mu Murenge wa Ngera ho mu Karere ka Nyaruguru na ho hari abajura bari bahateye tariki 10 Kamena 2018, bakomeretsa abaturage banabatwara imitungo irimo amafaranga n’inkweto.
Bitewe n’uko aba bajura batera mu gace k’akarere kamwe, bakurikiranwa bakambukira mu kandi, ntihabeho guhanahana amakuru ngo bafatwe bitewe n’uko buri karere kagira uburyo bwihariye bwo guhamagarana bidasabye kubanza kugura amainite, ubuyobozi bw’Intara bwiyemeje gukemura iki kibazo.
Marie Rose Mureshyankwano, Guverineri w’Intara y’amajyepfo, ati “Abayobozi b’imidugudu amaterefone barayafite. Ba Meya bagiye gukora ku buryo abayobozi bo ku mbibi bahabwa uburyo bwo kuvugana n’abo mu turere baturanye.”
Abayobozi b’imidugudu bavuga ko ubu buryo bwo gutumanaho buzabafasha. Twagirayezu ati “Itumanaho nirishoboka, ntabwo abajura bazongera kuducika kuko tuzajya duhanahana amakuru,nibacika hamwe abo hakurya babatangatange.”
Abayobozi b’inzego z’ibanze banabwiye Guverineri w’Intara y’amajyepfo ko bizeye umutekano ntibakaze amarondo akaba ari yo mpamvu aba bajura bagiye babatera ntibabashe guhita babafata, ariko ngo bigiye guhinduka.
Ikindi ngo hari igihe hagiye habaho kudahangara aba bajura, ariko ngo na byo ntibizasubira.
Umunyamabanga nshingwabikorwa w’Akagari ka Buvumu mu Karere ka Huye ati “Kumva ngo abantu bateye, ngo bari 20, ngo bateye bakubise umuntu, nyamara twebwe tugera nko ku 100 ntitubafate!”
Abayobozi b’inzego z’ibanze rero biyemeje ko abajura nibagaruka bazajya bahanahana amakuru, bakabatangatanga, bakabageza aho bashobora gufatirwa.
Muhabura.rw


text:
Ibitera abagore guca abagabo babo inyuma
1. Kutamushimisha mu buriri
Ibuka ya minsi mukibana uko mu buriri byagendaga. Washoboraga no gukora imibonano inshuro 5 ku munsi kandi ukabikora buri munsi. None ubuzima bwarakomeye, amasaha menshi uyamara ushaka ibitunga urugo ugataha unaniwe cyane ugahirima wanitwa ngo urabikoze, ugasiga umumanitse ntumumanure.
Ibi bizatuma umugore ahorana ubushake nutabumumara ashake ahandi yabumarira.
2. Ingeso
Hari abagore rwose bikundira imibonano cyangwa se akaba Atari yo akunda ariko abo bagendana, ibyo akunda bikamukururira mu mibonano n’abandi bagabo. Uretse ibyo hazanazamo akazi akora, amasaha agakoramo, imyambaro byose bizamukururiraho abagabo benshi, nuko ashiduke yabihaye.
3. Kwiyemera
Ntabwo umugore wese wiyemera, wihagararaho bivuze ko azaguca inyuma ariko ba bagore b’ibishongore n’ubukaka benshi bibaviramo guca inyuma abagabo babo dore ko banaca umugani ngo inyamaswa y’inkazi niyo nyiri inyama. Umugore bose barangarira, bashimira uko asa n’uko ateye, aba afite ibyago byinshi byo kuba yaca umugabo we inyuma kubera guteretwa na benshi.
4. Kwihorera
Waramubeshye arakuvumbura, cyangwa se wamuciye inyuma aragufata. Hari umugore utazabyihanganira nawe nabona umushaka amwihe Atari uko amukunze ahubwo ashaka ko biba kimwe kimwe. Gusa bene aba bagore akenshi abikora agirango ubimenye wumve uko na we yababaye ubwo wamuhemukiraga.
5. Kutamwitaho
Kuba umuha buri kimwe akeneye, sibyo gusa akeneye ngo abe yishimye. Amagambo meza y’urukundo utamubwira abandi bazayamubwira, nutamusohokana babikore, impano utamuha abandi bazazimuha abihe agaciro kuko wowe utabikora. Kandi mu nkuru ishekeje iyo umugore yishimye abumbura amaguru. Niba utamushimisha ngo ayakubumburire, hama hamwe ayabumburire abandi.
6. Kutamuba hafi
Ugiye ku kazi, uvayo ujya kureba umupira cyangwa gusangira agacupa n’abandi bagabo. Uwo mwanya utari kumuha ibuka ko hari abandi bari kuwumuha bamwandikira, bamuganiriza, bamwereka ko ari mwiza. Ntuzareka akazi ariko ibuka ko utamuzanye ngo akubere umukozi n’umuzamu w’urugo
7. Kutagaragaza amarangamutima
Niba umwishimiye arabibona. Kandi n’iyo uhindutse nabyo arabibona kandi biramubabaza. Ndetse anacyeka ko ubwo ufite abandi wabonye uyagaragariza nuko nawe agashaka uko yakishimira ahandi.
8. Kutazana impinduka mu buriri
Abagore baraganira na bagenzi babo cyane. Niba uhora mu buryo bumwe bwo gukora imibonano, azashaka no kumenya uko ubundi buryo bukorwa, niba uhora umujya hejuru azashaka kumva uko byamera we ari hejuru, cyangwa yicaye. Niba atajya arangiza ashobora kubikora kugirango yumwe uko bimera, niba utamunyaza ashake ubimukorera…
9. Gushaka icyabatandukanya
Nibyo koko ashobora kuba atakigukunda nyamara akaba yarabuze impamvu yatuma mutandukana.
Akabikora kugirango ubimenye wivumbure nuko wake gatanya cyangwa se umute wigendere.
Izi si zo mpamvu zonyine gusa nizo ziri ku isonga. Nyamara kandi inama ni uguha agaciro isezerano wagiranye n’uwo mubana ukibukako nubwo wajya ahandi ukanishima yewe ariko ku mutima uzagumana inkomanga yuko wahemutse.
Aho gukemura ikibazo utera ikindi, ni byiza kwicara hamwe mukaganira ibitagenda neza, mukababarirana amakosa nuko urukundo rugasagamba


text:
Rwanda | Kamonyi: Abakozi b’umurenge wa Mugina basobanuriye abaturage serivisi batanga
Kuri uyu wa 14/02/2012, mu cyumba cy’inama cy’ishuri ryisumbuye ryitiriwe Mutagatifu Ignasi riherereye ku Mugina mu karere ka Kamonyi, hahuriye abaturage baturutse mu tugari tugize umurenge wa Mugina baje gusobanurirwa imitangire ya serivisi ku murenge, babajije n’ibibazo bitandukanye.
Abasobanuye ibyo bakora barimo kwakira ibibazo by’abaturage
Nk’uko Umunyamabanga Nshingwabikorwa w’uwo murenge Rwiririza Jean Marie Vianney abitangaza, ngo impamvu nyamukuru y’iki gikorwa, ni ukwerekana serivisi abakozi b’umurenge baha abaturage ndetse no guha ijambo abaturage bakagira ibyo bashima cyangwa se bagaya bityo bakajya inama y’uburyo byakosorwa bikagenda neza kurushaho.
Abaturage benshi bari bitabiriye icyo gikorwa ni abari baje bazanye ibibazo by’akarengane bagirirwa, abafite ingingimira ku mikorere y’inzego zimwe na zimwe, ndetse n’abatanga inama z’uko ibitagenda neza byakosorwa. S
erivisi zitangwa n’abunzi, abaturage bazifiteho ikibazo ku buryo bamwe muri bo bavuga ko bamwe mu bunzi babarenganya.
Abaturage bari bitabiriye uwo muhango
Indi serivisi abaturage bavuze ko itabageraho ku buryo bunoze ni itangwa na Veterineri w’umurenge, aho ababaga aribo bita ba mucoma bavuze ko atabageraho ku gihe ngo abapimire inyama kandi ngo bakaba bacibwa 800frs batamenya aho arengera.
Ibindi bibazo byinshi byibanze ku masambu aho hari abavugaga ko bimwe iminani, abanyazwe amasambu ndetse n’abafite ibibazo byo kugabana amasambu n’abavandimwe babo.
Bagarutse kandi no ku kibazo cy’Umunyamabanga Nshingwabikorwa w’akagari ka Kabugondo ukekwaho kuba yarakubise umuturage.
Mu gukemura ibyo bibazo, abakozi bireba bafatanyije n’Umunyamabanga Nshingwabikorwa w’umurenge basobanuriye abaturage uko serivisi zakagombye gutangwa, maze bemeza bimwe na bimwe bagomba gukurikirana bitonze nk’irengero ry’amafaranga yakwa ba mucoma ku ibagiro, ibibazo abaturage 2 bafitanye n’umunyamabanga Nshingwabikorwa w’Akagari ka Kabugondo ndetse n’imikorere y’abunzi.
Ubuyobozi bw’umurenge wa Mugina bukaba bwamenyesheje abaturage ko bashyizeho umukozi ushinzwe kwakira no kuyobora abagana ibiro by’umurenge ari we bita “Customer Careâ€.


text:
U Rwanda rukeneye umuperezida ukunda rubanda nka Kayibanda na Habyarimana.
Iyo umupadiri wa Kiliziya gatolika yifuje cyane kumenya amakuru yo hakurya y’imva arayamenya. Ni umwihariko ujyanye n’ubutore bwabo nk’abashumba, n’ubwo hari n’abandi bantu basanzwe bagira amahirwe yo kugera kuri iyo ntera y’imyemerere. Nanone kugira ngo abigereho nta nkomyi bimusaba gufata igihe cyo guhinduka mu mutima,kwirinda gusa mara, gusiba no gusenga bihagije. Ashobora no kubigeraho mu buryo busa n’ubworoshye cyane iyo yabiherewe impano yihariye cyangwa akabihabwamo ubutumwa mu nyungu z’umuryango wose. Uko byamera kose, inzira zizwi zishobora kumugeza ku makuru yo hakurya y’imva ni eshatu : mu nzozi, mu ibonekerwa cyangwa mu butumwa butunguranye yumviye mu bumuntu bwe bw’imbere (perception intuitive).
Muri iyi minsi nagize amahirwe adasanzwe yo kumenya amakuru y ’ abagabo babiri b’intwari bagize uruhare rukomeye cyane mu guhanga u Rwanda uko turuzi muri iki gihe. Abo ni Kayibanda Gregoire (1961-1973) na Juvénal Habyarimana (1973-1994).
I. Icyo bahurizaho
(1) Baracyakunda u Rwanda ku buryo buhebuje
(2) Aho bari bakurikiranira hafi amakuru yose y’ibibera mu Rwanda
(3) Bazi amazina y’abenegihugu bagerageza guhanga ibisubizo byazanira Abanyarwanda amahoro
(4) Baremeza ko UBUTAKA bw’u Rwanda bukwiye kugangahurwa bukarekera aho gukomeza kunywa amaraso y’abaturage babwo.
(5) Baremeza ko ubutegetsi buriho mu Rwanda ari bubi cyane kuko bwica abaturage bukabarenganya,bukabakura umutima, kukababuza amahwemo mu buryo bunyuranye.
(6) Baradusaba kwirinda kuba imbohe z’amateka ababaje ahubwo tukihatira kubaka igihugu gifitiye umuturage AKAMARO.
II. Hari icyo badahurizaho
Perezida Kayibanda aremeza ko impinduka ikenewe dushobora kuyigeraho, mu nzira y’ubwitonzi, twemera gutera intambwe imwe inyuma y’indi,buhoro buhoro, tutiruka, hatagombye kumeneka andi maraso menshi y’abanyarwanda.
Perezida Habyarimana we aremeza ko ariwe dukwiye kureberaho,tugatinyuka gufata indangururamajwi tukavugira ahirengeye twamagana AKARENGANE , ndetse ntidutinye no kuba twakwegeranya ingabo zitarimo ibisambo n’abicanyi, zigafata inkota, zikarwanira gusubiza mu biganza bya rubanda ubutaka bw’abasokuruza. Aremeza ko ubushobozi bw’amafaranga n’ibikoresho bitakagombye kutubera imbogamizi kuko byaboneka. Yaduhishuriye igihugu cyiteguwe kudufasha.
III. Icyo basaba abaturage n’abashaka kuba Abalideri
Perezida Kayibanda arinubira ko yibagiranye, abanyarwanda bakaba batakimumenya ngo kandi yarabitangiye akemera « KURWAARA » kugira ngo bave mu UBUJA.
Ababajwe cyane n’uko abanyarwanda bakomeje kuvutswa ukwishyira ukizana mu gihugu cyabo.Arifuza cyane ko icyo yaharaniye, kikamenyekana, kikigishwa urubyiruko.
Perezida Habyarimana arifuza ko abaturage bashira amanga bakirwanaho, bakareka gukomeza kugirwa nk’agatebo kayora ivu. Arasaba ko hashyirwaho ingabo zigarura « ORDRE » mu gihugu. Abaturage bakabaho bishimiye kwambara « UMUDARI » uriho ifoto y’umuyobozi wabo bakunda, ndetse bakamanika n’amakaderi y’ifoto ye mu mazu yabo, babigize ku bwende.
IV. Ubutumwa butari ibanga bunyerekeyeho
Njyewe wagize amahirwe yo gushyikirizwa ubutumwa, nasabwe gukorana ibishoboka byose « NGATAHA » ngasubira ku butaka bw’u Rwanda, akaba ariho nkomereza urugamba rwo gufasha Abanyarwanda guharanira uburenganzira bwabo no kuzana impinduka nziza ikenewe.
Nijejwe ukurindwa gutambutse kure imyumvire y’abashakira ibisobanuro mu mubiri gusa.
V. Ubutumwa bwihariye ku miryango.
Perezida Habyarimana yatanze ubutumwa bwihariye bwo gushyikiriza umuryango we.
Perezida Kayibanda we, nta butumwa bwihariye yifuje guha umuryango we.
UMWANZURO
(1)Hakurya y’ imva uburenganzira bwo gutekereza no gutangaza icyo ushatse burakomeza. Niyo mpamvu Ijuru ritwereka icyiza dukwiye gukora ariko nta na rimwe riduhatira kugikora tutabishatse. Ubwo bwigenge bw’abana b’Imana tukaba rero dusabwa kuburengera hano ku isi byaba ngombwa ntituzuyaze kubumenera amaraso yacu.
(2)Abo twumva ibintu kimwe rero ndabasaba kongera kwitegura urugendo : TUGOMBA GUTAHA i Rwanda bidatinze.
(3)Tugomba kwiyemeza gukorana ibintu ubwitonzi,buhoro buhoro, tutiruka ariko kandi byazaba ngombwa ntidutinye no guhamagarira rubanda kurema umutwe w’ingabo hagamijwe kurengera igihugu cy’abasokuruza no kugisubizamo « ORDRE » ibereye inyungu za rubanda.
(4)Ndasaba Abanyarwanda bose muri rusange kugandukira kumenya amavu n’amavuko ya ba Nyakubahwa Grégoire Kayibanda na Juvénal Habyarimana. Abashakashatsi n’abahanga mu kwandika ibitabo nibadufashe kumenya neza ubuzima n’ ibikorwa byiza by’izo ntwari. Birakwiye kandi biratunganye ko bamenyekanishwa hose mu Rwanda no mu mahanga, bagakundwa n’urubyiruko kuko babereye rubanda urugero rwiza rwo gukurikiza muri byinshi. Bidatinze bazashyingurwa mu cyubahiro, batuzwe mu Urwibutso ruzitwa « INGORO Y’UBWIYUNGE »(Temple de la Reconciliation) ruzatera ishema igihugu cyose.
(5)Igihe kirageze ngo amateka y’u Rwanda nyakuri ajye ahagaragara ,asimbure amazimwe , amahomvu n’amatiku byandikwa bikanakwirakwizwa na ba Nzigo kimwe na ba Gashozamvururu bishakira amaramuko yabo yonyine babikesha guca Abanyarwanda mo ibice kugira ngo bashobore kubagumisha mu buja.
(6) Igihe cyanjye cyo kuba Perezida w’u Rwanda uganje mu gihugu nikigera, nzihatira kwigana Kayibanda na Habyarimana mu byiza bakoze babitewe no gukunda abaturage kandi nzaharanira gukosora aho batsikiye biturutse ku bibazo bikomeye cyane bari bahanganye nabyo mu gihe cyabo utaretse n’imyitwarire igoye y’abandi barwaniraga ubutegetsi muri icyo gihe .
Harakabaho Perezida Grégoire Kayibanda
Harakabaho Prezida Juvénal Habyarimana
Harakabaho u Rwanda rutekanye, rurimo ORDRE kandi ruha abana barwo bose amahirwe angana.
Padiri Thomas Nahimana
Tel: +33652110445
Email: nahimanathom@gmail.com